qundao/data-zh-poetry huggingface dataset:
满庭芳
作者：陆求可
朝代：清
体裁：词

髻挽巫云，裙拖湘水，祁祁陌上如荼。照天珠翠，春色满平芜。争喜穿花过柳，倚纨扇、扑蝶相呼。东皋望，行人失路，耕者亦忘锄。踌躇。见多少，采兰赠芍，搔首城隅。漫花艳惊郎，魂断罗敷。结束大堤去也，待果满、犹未回车。撩人处，欲寻高手，仕女画成图。
满江红
作者：陆求可
朝代：清
体裁：词

蝶粉蜂黄，才过了、牡丹天气。朱槛外、石榴红绽，照人衣袂。芳草堤边鸦影乱，垂杨岸上莺声碎。正新裁、纨扇手中携，槐阴憩。花已落，门空闭。常禁受，愁滋味。更雨意云情，许多无谓。搔首看天忘日午，引杯独酌难成醉。到不如、重到北窗前，昏昏睡。
滴滴金
作者：陆求可
朝代：清
体裁：词

檐前瓦雀无殊相。斗霜天、气偏壮。东西转战氍毹上。围住多人望。提携在手难轻放。锦为囊、争新样。饮啄何曾愁绝饷。怀袖藏飞将。
点绛唇
作者：陆求可
朝代：清
体裁：词

日瘦风轻，小春天气如春乐。梅花开了，香满珠帘箔。橘绿橙黄，只道冰霜恶。人不觉。明朝上苑，花底张油幕。
点绛唇
作者：陆求可
朝代：清
体裁：词

朝沐兰汤，芙蓉出水霞光绕。青铜皎皎。对面齐开了。角枕初离，一线红生巧。香缭绕。木瓜粉好。妆得桃花小。
烛影摇红
作者：陆求可
朝代：清
体裁：词

雨洒横塘，芙蕖朵朵娇含露。轻衫窄袖上兰舟，摇荡花深处。翠盖相牵休住。听歌声、更寻前路。风生柳下，日落溪头，红妆徐步。撩乱心情，对花攀折都成误。碧天新月动波光，恰似催归去。手把碧筒四顾。酒须沽、酒家难遇。船头斜转，拨剌一声，鸳鸯飞过。
燕台春
作者：陆求可
朝代：清
体裁：词

城阙九重，山河千里，烟花分外便妍。舞榭妆楼，何人闲过春天。斗鸡走马争先。看玉河桥畔，鸣珂穿柳，刺梅园里，弄管调弦。京华旅食，紫陌红尘，春衣典尽，酒舍因缘。新丰羽骑，官家校猎城边。灯火归来，绕鞍鸡兔，满臂乌鸢。谩高眠。试听邻家笛，张宴留连。
燕归梁
作者：陆求可
朝代：清
体裁：词

秋去多时病转添。独坐恹恹。香销久阁白牙签。梅巳放，怕钩帘。少陵药饵憎加减，无聊赖、月窥奁。欲除宿障此情忺。须并坐、执掺掺。
爪茉莉
作者：陆求可
朝代：清
体裁：词

挥手登车，听愁人陨泪。天涯远、君行何意。绿波碧草，都只向、长亭点缀。须知道、不免分离，但将玉骢暂系。金尊银烛，话绸缪、解双佩。蒲柳质、等闲憔悴。鸾箫象板，只堪同我昏睡。料此情、不比悲秋滋味。教人无计可避。
献衷心
作者：陆求可
朝代：清
体裁：词

叹沧洲行客，虚掷年华。飘泊处，似杨花。听墙头短笛，城上悲笳。离前事，追记得，泪如麻。湘水岸，玉人家。梦魂也畏道涂赊。问何时纨扇，远饷秦嘉。眉欲锁，肠欲结，向谁嗟。
献衷心
作者：陆求可
朝代：清
体裁：词

记鸳鸯比翼，江上同来。春色好，傍妆台。正蛮腰素口，老眼频开。前宵里，红可倚，绿堪偎。欢未足，愿偏乖。玉人断送入黄埃。忆断肠环佩，独立徘徊。帘箔下，鹦鹉唤，便生哀。
玉堂春
作者：陆求可
朝代：清
体裁：词

同云忘冻。密雨廉纤飞动。寒色侵人，正好飞觞。凤炭红生，共约毡炉会，莫听空阶滴断肠。一望江南烟锁，飘零病叶黄。遥想长安，天气高寒处，早庆丰年雪片狂。
玉女摇仙佩
作者：陆求可
朝代：清
体裁：词

官场蹴鞠，禁院秋千，处处乱红轻绿。楼阁蓬瀛，山河锦绣，无数冲花骑竹。极望烟盈目。尽新钻榆柳，早传宫烛。知多少、王候第宅，薄暮笙歌，宴饮金谷。舞试踏青鞋，越艳吴娃，湘裙六幅。昨日燕泥湿透，柳絮飘迟，春锁一天霢霂。思妇梦回，行人魂断，红杏村垆酒熟。更喜逢晴燠，竞嬉游、陇上墦间风俗。看一路、纸钱飞蝶，杜鹃染泪，淡妆浓抹。娇声哭。归家儿女灯前簇。
玉漏迟
作者：陆求可
朝代：清
体裁：词

姮娥清镜满，良宵偏称，烧灯为寿。到处笙歌，五夜明如白昼。火树星桥不断，更宝马香车驰骤。真辐臻。贫家隘巷，下机抛绣。何如试鼓狂生，著单绞岑牟，扬搥恐后。三弄渔阳，四座尽倾节奏。今日风流名士，想惟有、传柑依旧。听玉漏。低徊汉书时候。
玉漏迟
作者：陆求可
朝代：清
体裁：词

闲庭花影动，翩然适见，仙人骐骥。怅望孤云，刷羽花间何事。须识冲霄神物，叹铩翼、供人游戏。深院闭。不如莺燕，去来如意。可怜物性难违，须命彼倌人，养他双翅。顶上丹砂，想也几经甲子。待尔凌云翮就，好放去、碧天万里。缑岭底。王乔捧笙来矣。
玉联环
作者：陆求可
朝代：清
体裁：词

玉关迢递分双燕。风愁雨怨。湘帘卷向百花前，喜一旦、重相见。今日柳腰花面。翻多娇艳。春莺催得阮郎来，便了却、风流愿。
玉蝴蝶
作者：陆求可
朝代：清
体裁：词

昨夜纱窗风急，画屏几曲，乍绕牙床。侍女薰笼，彻晓斜倚天香。海棠畔、吟残蟋蟀，莲叶下、睡足鸳鸯。步池塘。满园积翠，一榻新凉。堪伤。关山千叠，素娥奔月，青女催霜。雁帛鱼书，坐孤帏、盼尽斜阳。感恩私、吹笙北里，劳梦寐、弄笛西羌。九回肠。辘轳高转，井冷梧黄。
玉蝴蝶
作者：陆求可
朝代：清
体裁：词

是处芳菲明媚，争春无数，柳絮花心。不觉庄生，魂梦栩栩难禁。夭桃下、红英灼灼，文杏底、紫萼深深。漫追寻。东风恶劣，吹过西林。登临。名园芳径，穿花觅艳，忙到如今。呆女痴儿，蜀纨裁扇出庭阴。日初高、翅涂秦粉，影欲落、须染黄金。为宣淫。开元鱼贯，桃李齐簪。
玉连环
作者：陆求可
朝代：清
体裁：词

轻翻红袖珠帘放。银钩荡漾。彩丝移到绣床前，还点检、新花样。绣个鸳鸯相向。绸缪万状。宵深回唤侍儿来，重与剔、银灯亮。
琐窗寒
作者：陆求可
朝代：清
体裁：词

衰柳惊风，残荷滴雨，伤心时候。啾啾四壁，何物添人僝僽。绕荒阶、直至中宵，霜天分外秋声透。问西邻寒女，萧条机杼，可曾闻否。奔走。依人处，向床下相亲，草根漫守。撩愁惹恨，几日镜中清瘦。甚娇娥、闭入金笼，枕边唧唧陪寒漏。细听他、感激哀音，绿鬓宁依旧。
瑞鹤仙
作者：陆求可
朝代：清
体裁：词

轻风吹小苑。正玉轴牙签，百城南面。试展青缃卷。笑鲁鱼亥豕，千秋尘满。古人活现。却未许、粗人梦见。仗何人、炯炯双眸，斩尽葛藤一片。留恋子虚乌有，怪诞齐谐，何须高卷。不求甚解，持此法，思过半。十三经，廿一史，从吾好，值得心烦意乱。休深藏、尘土堆中，蠹鱼游遍。
瑞鹧鸪
作者：陆求可
朝代：清
体裁：词

乱飘瑞叶下青旻。朱桥湖上断雕轮。只有林家、处士幽栖处。万树梅花别样春。闲寻诗思西溪道，骑驴踏碎同云。归来且上危楼，惊见湖山老、紧关门。那有扁舟乘兴人。
瑞鹧鸪
作者：陆求可
朝代：清
体裁：词

几日纱窗新绿满，芭蕉才发深丛。层层轻放，摇动春风。未有凌云高干，密叶布晴空。根结处、绿天方晓，字走蛇龙。低傍五株松。看蝙蝠成双，梦稳香浓。红袖立，一似翠扇重重。只恐秋飙夜雨，滴碎五更钟。溱洧地、樵人无赖，奔鹿难逢。
瑞鹧鸪
作者：陆求可
朝代：清
体裁：词

微霜落处唱骊歌。遥天愁望洞庭波。执手临岐，衰柳残阳下，瞬息天涯可奈何。欢娱犹记前宵月，广寒笑指姮娥。何期此日凄凉，怕动离鸾操、梦应多。白月纷纷挂薜萝。
甘州遍
作者：陆求可
朝代：清
体裁：词

朱明节，红紫满花台。忆初栽。根如绿玉，叶如翠羽，一丛高下立苍苔。风乍过，雨方催。遮遮掩掩栏畔，先后几番开。痴儿女、红甲映香腮。拾花来。金盆夜捣，凉露落间阶。
甘州遍
作者：陆求可
朝代：清
体裁：词

良宵永，秋气入银屏。扑流萤。梧桐树下，芙蓉溪上，有人乘兴坐搊筝。风淡淡，水泠泠。手持生绡纨扇，仰面看双星。愁无定。醉酒不须醒。叹多情。悲哉宋玉，嘹呖雁南征。
生查子
作者：陆求可
朝代：清
体裁：词

人静绿槐天，点检轻罗好。莫放画帘垂，乳燕双啼早。琴韵奏南薰，日斜犹未了。回首看茶铛，一缕清烟袅。
生查子
作者：陆求可
朝代：清
体裁：词

把扇过回塘，散发临清渚。白昼阿香奔，催起山头雨。胆初消，声更举。欲失樽前箸。蔡顺绕千村，泪滴黄泉苦。
画堂春
作者：陆求可
朝代：清
体裁：词

一帘花影弄新晴。流莺飞过身轻。水沉初烬梦初醒。无限春情。柳外高楼掩映，桥头野水空明。寻芳何处踏歌声。翻惹愁生。
疏影
作者：陆求可
朝代：清
体裁：词

秧针初绿，绕蓬门远近，高低如簇。日上山头，风到溪边，田父荷锄行速。儿童催却牛羊去，向高陇、笛吹村曲。任野人、无事徘徊南亩，堪娱幽独。城市红尘隔远，茅檐斟浊酒，胜如醽醁。但有榆连柳矗，也何用得，乔松修竹。逢迎野老威仪肃，周旋久、爱他朴遫。况秋来、高廪千家，真是太平风俗。
百字令
作者：陆求可
朝代：清
体裁：词

金天高处，渐商风习习，吹晞珠露。暑气全消庭院静，兰室佳人迟寤。砌叶翻风，檐梧飘树，乍展凌波步。新添半臂，早凉巳透朱户。呼婢煮茗焚香，疏钟乍歇，旭日帘栊度。开镜菱花清影瘦，好似隔溪鸥鹭。试理云鬟，凌轻寒，掠鬓罢，频回顾。一番憔悴，未如神女朝暮。
百字令
作者：陆求可
朝代：清
体裁：词

飘风驰电，看过了、千古英雄成败。汉殿唐宫徒长就，无数烟荆露薤。金碗人间，玉鱼葬地，转眼堪惊怪。凭高舒望，教人愁思难耐。今日遥想风流，是谁能不朽，英英犹在。扬马邹枚笔如椽，留得光芒万代。世界虚空须知消，不得酒城诗砦。龙泉知我，物华应射天外。
相思儿令
作者：陆求可
朝代：清
体裁：词

一点樱桃娇艳，樊素不寻常。何用频含鸡舌，彷佛蕙兰芳。座上吹罢笙簧。徐徐换羽移商。晚来月照纱橱，并肩私语生香。
相思儿令
作者：陆求可
朝代：清
体裁：词

莫道秋风无力，吹起满天云。帘外垂杨芳草，绿减两三分。燕子不恋斜曛。寒蝉鸣向何人。无边落木萧萧，月中乱打柴门。
相见欢
作者：陆求可
朝代：清
体裁：词

冱寒容易斜阳。小春光。笑指东园桃李，斗青霜。墐北户，闭西室，坐南窗。无数归鸦，落木半林黄。
看花回
作者：陆求可
朝代：清
体裁：词

十里西湖二月天。红紫暄妍。苏公堤上沽春酒，向桃溪李径留连。花神如解意，尽吐樽前。醉折红英插帽檐。春色嫣然。金铃着意深深护，忍听林表啼鹃。止容轻粉蝶，双宿双穿。
破阵子
作者：陆求可
朝代：清
体裁：词

门外落红飞尽，枝头杜宇声多。料得春光难久住，忍放筵前金叵罗。伤心红雪歌。咫尺上林燕会，暂时小苑婆娑。买得青山开别业，花谢莺销奈若何。烟霞偏坎坷。
祝英台近
作者：陆求可
朝代：清
体裁：词

拂金徽，开素匣，白鹄窥帘窦。解愠南风，习习飘朱袖。何须涧响松涛，冰清盈抱，将陈曲、楚明光奏。闺中秀。试问流水高山，正声又依旧。罗袂红裙，应有钟期构。不劳司马求凰，文君今日，早先把、隐情轻逗。
祝英台近
作者：陆求可
朝代：清
体裁：词

蓼花繁，芦叶冷，秋色催黄菊。秋雨秋风，酿得新醅熟。斋东竹筱沉吟，鲈鱼羹美，开尊坐、翠帘高轴。清歌促。渐看古道斜阳，阴阴满金谷。白眼青天，冷石醉中宿。漫言岁岁悲秋，百川一吸，甚愁事、得来心曲。
福永道中
作者：陆求可
朝代：清
体裁：五言律诗

满目怜凋瘵，荒原不忍看。炊烟一路少，庐舍几村残。泽畔烽初息，居人梦未安。萧萧风雨后，空见海涛寒。
离别难
作者：陆求可
朝代：清
体裁：词

历正巧弄牵牛。颁他两度离愁。叹痴人不解。羡欢娱得再。那知今晓别，彩桥头。音信绝。银河阔。平添几尺泪波流。双七夕。支机石。离别难。霓裳比昔增寒。重奏于阗乐。频驾临风鹊。曝衣乍展先乾。良会速。依然独。玉梭金镊暂盘桓。
秋蕊香
作者：陆求可
朝代：清
体裁：词

一叶梧桐飘未几。日月会于鹑尾。白藏正值兰秋美。玉露金风如水。琅玕青簟初收起。凉来矣。招摇西指银河徙。天上双星欢喜。
粉蝶儿
作者：陆求可
朝代：清
体裁：词

琥珀生光，人人都道琼液。是杜康、旧留米汁。但三杯、欢情浃，驱愁无迹。把醉乡、一路蚕丛独辟。坐醉行歌，止容陶潜王绩。杖头钱、痴人省得。喜糟丘，千载后，风流咫尺。逢曲车、愿新封酒泉国。
系裙腰
作者：陆求可
朝代：清
体裁：词

蔷薇开谢麦秋天。那堪风雨连绵。前朝初试罗衫好，到得今辰，又难耐、晚风前。槛外荷花抽嫩绿，新叶大、总如钱。鸳鸯一对浑忘冷，尚宿池边，看双戏处，碧波圆。
红林檎近
作者：陆求可
朝代：清
体裁：词

落日回船宴，片云头上生。菰叶波心乱，蒹葭响处明。荷边鸳鸯乍醒，芦畔鸥鹭频惊。四面云幔凄清。舣棹近前汀。翠黛愁眇眇，红袖湿盈盈。回眸善睐，风流犹弄银筝。看芙蓉红透，苹花黄润，凌波如在画中行。
绕佛阁
作者：陆求可
朝代：清
体裁：词

花凋林老，渐渐秋深，天气清皎。玉露凝了。蒹葭映水苍苍、趁风倒。摧残野草。白雁天上，传信先到。凛凛侵早。鸳鸯瓦冷，霜华射林杪。时候最凄绝，独拥绨袍寒更悄。一望东郊西园都似扫。但金菊芙蓉，双斗清晓。鹧鸪弄巧。把朩叶藏身，飞出云表。愿羲和、快些来照。
绛都春
作者：陆求可
朝代：清
体裁：词

园扉关好。正嫩柳高槐，春光先到。今是昔非，左右琴书，正当清晓。晚菘早韭都生了。问园丁、梅花多少。风吹池面，日上墙角，一群啼鸟。幽悄。车回俗士，但清罄一声，陪人长啸。应节夭桃，碎影无心落方沼。看他燕子初来小。渐对对、衔泥林表。窗前日日高眠，无人惊扰。
绣带子
作者：陆求可
朝代：清
体裁：词

梅雨乍晴天。陇上麦渐渐。是处绿肥红瘦，血泪湿啼鹃。玉勒锦鞍鞯。章台下、醉拂金鞭。东门綦缟，轻翻罗袂，一晌留连。
芳草渡
作者：陆求可
朝代：清
体裁：词

星初落，露初收。离巢鸟，过妆楼。被翻红浪独眠愁，多少恨，何用说，看眉头。屏山曲。香断续。寻梦不思妆束。人似病，气如秋。难相见，只独宿。泪空流。
苏幕遮
作者：陆求可
朝代：清
体裁：词

法王家，龙象屋。穿得袈裟，便有青山福。香案石床依断谷。岩鹿山鸡，都与山僧熟。雾同栖，云共宿。片片天花，合满花山麓。千丈芙蓉风谡谡。夜坐招提，细检传灯录。
苏幕遮
作者：陆求可
朝代：清
体裁：词

画帘低，人语悄。杨柳枝头，送得薰风到。出水青青蒲叶小。荷盖高擎，下宿鸳鸯鸟。日衔山，月印沼。隐隐轻雷，螮蝀西升了。疏雨无声微着草。睡向方床，几点萤光早。
菩萨蛮
作者：陆求可
朝代：清
体裁：词

远山阵阵阴云起。芭蕉声碎愁人耳。阁外小溪平。溪船罢采菱。碧山空对面。白鸟飞还见。恼乱野人家。风吹处处蛙。
蕃女怨
作者：陆求可
朝代：清
体裁：词

斗鸡走狗东郊道。朔风吹老。傍溪杨，夹岸草。烟云空绕。何时万紫与千红。待春工。
蕙兰芳引
作者：陆求可
朝代：清
体裁：词

春色乍来，小儿坡、绿芜烟暖。空点缀多情，凝望恨王孙远。萋萋一路，衬几片、落花红艳。看小青墓上，极目连天肠断。骏马嘶时，香车行处，倍觉轻软。更零露初漙，想杀清扬婉娈。瑶琨迢递，甜溪水浅。随六桥、日落白羊归晚。
虞美人
作者：陆求可
朝代：清
体裁：词

风流曾看凌波步。契阔成孤负。迢遥空自惹相思。千行玉箸枕边垂、怕人知。旧薰兰麝今犹在。人隔云山外。泥金带子不成双。银灯空守月昏黄、恨更长。
虞美人影
作者：陆求可
朝代：清
体裁：词

呼牛呼马都皆是。一任世人名字。不合时宜须记。垒块终何济。脂韦面目今如此。难出如今天地。场上偶然作戏。不用相回避。
蝶恋花
作者：陆求可
朝代：清
体裁：词

叠嶂层峦青未了。千佛岩前，绿水犹环绕。朝鼓暮钟声缥缈。孤云隔断风尘道。蹑屐频登高处好。回首金陵，一览诸峰小。兰若栖霞僧未老。摄生草长无昏晓。
蝶恋花
作者：陆求可
朝代：清
体裁：词

洛阳国色朝酣酒。一捻香痕，岁岁还依旧。桃李由他红紫斗。花王恰在春风后。沉香亭畔飘长袖。醉写金笺，拂槛天香透。愿捧玻瓈称万寿。绣巾徐敛笙歌昼。
蝶恋花
作者：陆求可
朝代：清
体裁：词

露槛风床珠玉散。石燕飞回，天上金轮见。雨洗春天应好看。新蒲细草清江岸。几日不游春已半。趁得初晴，重整青油幔。赠芍采兰溪涣涣。红妆扇底桃花乱。
行香子
作者：陆求可
朝代：清
体裁：词

角枕齐齐。锦帐低低。傍温柔、梦醒还疑。和风吹面，朝日穿帷。正蝶儿舞，莺儿语，燕儿啼。独坐窗西。懒下楼梯。楚天遥、草色萋萋。轻烟未散，绿暗芳堤。看青门外，黄尘起，紫骝飞。
行香子
作者：陆求可
朝代：清
体裁：词

高髻云鬟。一笑嫣然。紫霞觞、捧到人前。香沾凿落，红映朱颜。看酒如液，人似玉，手如绵。乐圣称贤。一吸千川。道檀郎、饮酒神仙。对花相劝，未醉先怜。怕玉山倒，金谷散，井中眠。
西江月
作者：陆求可
朝代：清
体裁：词

半夜雷车惊蛰，初春雨脚穿江。梅花应已满山香。急驾兰桡画桨。一带青山如沐，半湾绿水停航。白云渺渺雪茫茫。明月天连纸帐。
西江月
作者：陆求可
朝代：清
体裁：词

镜里鸦黄新点，屏前凤管俱停。分曹觅草背人行。穿入花蹊柳径。小小榆钱堪拾，纤纤芹叶初生。袖中拈出郁金茎。使尽聪明心性。
西溪子
作者：陆求可
朝代：清
体裁：词

画阁酒阑棋罢。行到梅花下。月轮高，花影瘦。香盈袖。醉挽花枝频嗅。何处绿衣歌。对姮娥。
解佩令
作者：陆求可
朝代：清
体裁：词

燕啼莺语。烟花满路。遍香闺、引起春情思。结束宫妆，肯孤负、踏青天气。散金莲、柳边沙际。飞来峰下，湖心亭畔，软春风、轻飘罗绮。拜佛听经，好游遍、湖头诸寺。笑窥人、喜孜孜地。
解佩令
作者：陆求可
朝代：清
体裁：词

碧梧栖老，黄花序歇。总羲和、无计将秋闰。白帝回车，又早是、玄冥乘运。叹蹉跎、玉关芳信。哀蛩悲砌，寒蝉抱叶，看飞蓬、浑如双鬓。前日登高，可留得、茱萸佳酝。解愁肠、且防寒近。
解蹀躞
作者：陆求可
朝代：清
体裁：词

一片花飞春去，尽乱红如扫。阴成罨画，天涯绿未了。多少桃李蹊边，浑如深翠帘幕，高张清晓。黄莺巧。不住如梭穿绕。关关声自好。轻风吹透、羲轮那得到。散发席地贪眠，静看结子枝头，青犹小。
解蹀躞
作者：陆求可
朝代：清
体裁：词

惆怅一身轻似叶，今朝才住。追尘逐浪，回思无是处。径里一簇松筠，眼前半斗良酝，差无辛苦。寻俦侣。归去来辞堪赋。携手披云雾。珠帘绣阁，风景休轻负。为我语向多情，不用瘦减容光，双栖如故。
解连环
作者：陆求可
朝代：清
体裁：词

清霜初落。把江枫催变，红生寥廓。从石径、远上寒山，似映日夭桃，翻阶芍药。青女何心，万千树、一时染却。倘隋宫有此，也好省伊，剪彩生活。停车坐看绰约。便三月韶景，不差毫末。尽日渔火相亲，煞无赖随风，吹帘透幕。飞入深宫，将两地、相思投合。但愁他、无情流水，东西交错。
诉衷情
作者：陆求可
朝代：清
体裁：词

宝鞍金勒晓苍苍。各为踏青忙。隔花鸟声频唤，随地是高阳。歌一曲，酒千觞。送春光。莫教好景，等闲负却，回首情伤。
诉衷情
作者：陆求可
朝代：清
体裁：词

风光处处唤游人，牛首十分春。花开早，鸟啼新，蜡屐破层云。磴道石嶙峋，莫逡巡。身登天阙近青旻，看斜曛。
诉衷情近
作者：陆求可
朝代：清
体裁：词

入春七日，便觉韶光轻转。梅花飘雪帘栊，柳色弄晴庭院。多少竹房松坞，野店山桥，早听仓庚啭。闺情倩。彩剪桃花人面。屏风金箔，帖遍教谁见。登楼盼。知伊思发，花前隔断，关河乡县。写尽鹅溪绢。
诉衷情近
作者：陆求可
朝代：清
体裁：词

昼长无事，细细调朱弄粉，非关传脸涂唇，却要追踪陆顾。一幅寒鸦古朩，衰柳残荷，景物才知布。天然趣。爱画文鸾朱鹭。双双成队，画到关情处。萧郎觑。轻轻持向郎边，夸说笔端无误。更索留题句。
谒金门
作者：陆求可
朝代：清
体裁：词

春乍去。留得一天飞絮。寂寞眼看肠断处。能经几朝暮。玄鸟归来初乳。消瘦那知如许。无赖杜鹃啼更苦。催愁来院宇。
谒金门
作者：陆求可
朝代：清
体裁：词

春欲去。花满平山堂路。一饮千钟休得误。花月成孤负。山色苍苍如故。手种垂杨何处。太守风流空作赋。连天芳草暮。
谢池春
作者：陆求可
朝代：清
体裁：词

万壑千岩，冬日潇潇清雅。是谁将、王尘轻洒。卷帘遥望，疑白云归也。何从辨、峰峦高下。寒鸦古木，此际真堪图画。邱中人、定然闲暇。鸣琴对酒，谢尘寰车驾。赋招隐、蓬门关罢。
谢池春
作者：陆求可
朝代：清
体裁：词

石榴花下，看日影、知亭午。湘簟展层波，纨扇随金麈。帘卷薰风透，坦腹堪清暑。检茶铛，添香缕。小童睡去，乳燕窥朱户。从容潇洒，坐一刻、怀千古。娱客旧诗书，学语新鹦鹉。幽梦羲皇上，五柳随风舞。竹初长，莲未吐。池塘绿浅，亏得前朝雨。
贺圣朝
作者：陆求可
朝代：清
体裁：词

淅淅寒风吹水面。谁料玉龙方战。多少败鳞残甲，天上收藏不尽。飘落双堤无限。渔人指裂收纶转。向堤畔维舟，须发明如练。羡神仙经现。鹤氅前来，舍棹相见。
贺圣朝影
作者：陆求可
朝代：清
体裁：词

绣床初放剪刀寒。带围宽。笔尖呵冻寄书难。且盘桓。推窗又见蜡梅残。镜中看。下阶不耐朔风酸。叶声干。
贺新郎
作者：陆求可
朝代：清
体裁：词

红袖珍珠络。抱檀槽、归舟江树，碧天寥廓。新曲翻从玉连琐，越显风流绰约。小池上、蕤宾轻跃。耳畔霓裳声断续，恐江州司马青衫薄。那禁得，泪珠落。凤凰飞上鹍鸡索。笑兴奴、空能拢捻，曹纲运拨。圆腹龙香四弦里，铁骑刀枪间作。看春笋、纤纤如削。又风揭罗裙乍起，倚歌促酒依红幕。似远嫁，归沙漠。
贺新郎
作者：陆求可
朝代：清
体裁：词

记得逐龙舟，甚枝头、海榴花蕊，重开如簇。绣户佳人擎彩线，艾索垂垂金屋。再一度、兰汤早浴。新样钗符双鬓满，听溪头、十里笙歌续。解菰黍，连昌歜。灵均休向欧回哭。喜今年、五丝楝叶，两番风俗。料想骚魂千载下，波底不愁枵腹。何须怨、龙潭蛟谷。只有蟾蜍和蝎虎，恨羲和、置闰心何毒。两月里，偏相捉。
赞成功
作者：陆求可
朝代：清
体裁：词

冷侵池馆，冻彻关山。玉尘万斛白漫漫。黑貂久敝，兽炭新残。清威劲气，行路艰难。眼前愿得，广厦千间。帡幪寒士雪霜颜。旋调汤饼，乍刻瑶环，絺衣葛帔，破涕为欢。
赞成功
作者：陆求可
朝代：清
体裁：词

金风未老，秋雨初寒。秋花开得似鸡冠。笼烟耸耸，泣露团团。杜鹃啼血，秋后成丹。海棠阶畔，黄菊篱边。胭脂莫道入时难。山堂晓起，脉脉相看。频摇绛帻，如报霜天。
赞浦子
作者：陆求可
朝代：清
体裁：词

白露点红衣，轻云隔陇飞。寂寂梧桐院，遥遥杨柳溪。看罢落霞孤鹜，立残秋水长堤。回首柴门外，蝉声落翠微。
越溪春
作者：陆求可
朝代：清
体裁：词

彷佛河阳春事好，开遍满城花。绣鞍金勒繁华子，傍大堤、拨尽琵琶。士女香罗，儿童竹马，闲踏桑麻。讼庭树树栖鸦。玉烛庆年华。有时习家池上一醉，六街拍手喧哗。争笑山翁真醉倒，落日接䍦斜。
越溪春
作者：陆求可
朝代：清
体裁：词

渔火江枫钟早动，晚色入高楼。台前玉镜明如月，牵衣坐、慵自梳头。织锦机边，乘槎海上，惹起新愁。多时不理箜篌。罗幌拥清秋。堤上半黄半绿柳树，春前曾系骅骝。凭仗西风吹妾梦，随他直到凉州。
踏莎行
作者：陆求可
朝代：清
体裁：词

花下卷荷，灯前婪尾。酒徒事业今如此。葡萄何用博凉州，我寻醉后无愁地。世界馀桃，人情苦李。一樽滋味真无比。若教半刻叵罗空，酒星应笑人痴矣。
踏莎行
作者：陆求可
朝代：清
体裁：词

落日高城，凄风寒水，当年垂钓应如此。溪头漂母具盘飧，王孙不向穷途死。云梦城边，未央宫里，蒯通有计何由使。可怜汉室巳销亡，钓台千古犹堪指。
踏莎行
作者：陆求可
朝代：清
体裁：词

露坠紫髯，风吹白面。清凉闲却桃花扇。新蝉噪柳不曾停，疏萤绕竹时常见。月共追欢，影堪作伴。金尊在手何须劝。庭空漫爇水沉香，醉来欲展蕲州簟。
过涧歇
作者：陆求可
朝代：清
体裁：词

花草暖放春风路。石燕凌空，一霎飞云过雨。寻芳树。柳下纶巾湿透，折角归前渡。看远近、翠壁苍山委深雾。此际真如画，但蜻蜓燕子频来去。兰舟舣别浦。云幔低垂，苇叶萧萧，芭蕉淅淅，是我醉酒催诗处。
迎春乐
作者：陆求可
朝代：清
体裁：词

春工二月如并剪。细剪出、丝丝软。淡烟浓雨黄金浅。看袅娜、随风转。见系马，人儿过眼。知谁是、情长情短。却似相思头绪，欲断应难断。
迎春乐
作者：陆求可
朝代：清
体裁：词

桃弧棘矢悬螺首。明日饮、屠苏酒。椒花颂献藏钩手。拼一岁、今宵守。又早记、年华插柳。恰半月、星回南斗。爆竹新年消息，雷动三更后。
连理枝
作者：陆求可
朝代：清
体裁：词

水落河梁浅。携手殷勤饯。岁寒三友，青青不改，临岐相勉。看天涯、腊尽又开年，莫勾留婉娈。别泪冰双泫。音信凭黄犬。空闺添线，黑金作社，如何消遣。遇当垆、休典鹔鹴裘，盼阳和未转。
连理枝
作者：陆求可
朝代：清
体裁：词

煮就惊雷荚。郎在应先啜。才听松风，旋看蟹眼，擎来不迭。试喁喁小语问多情，恐柔荑怕热。红袖兰香泄。一笑春生睫。石枕抛书，方床阁扇，开颜相接。更纤纤十指玉生光，共瓷瓯无别。
送入我门来
作者：陆求可
朝代：清
体裁：词

剑倚苍蒲，虎牵白艾，清尊满泛雄黄。四海天中，千古号端阳。刚刚五月逢初五，近短至书云夜渐长。能续命，多少缠绵彩缕，沐浴兰汤。信是怀沙堪吊，飞凫一时竞渡，泽畔悲凉。今作欢娱，谁断汨罗肠。红裙妒杀榴花色，看眉黛凝萱草夺将。笑粉团角黍，小弓戏射，中者先尝。
送入我门来
作者：陆求可
朝代：清
体裁：词

林吐韵颜，山开绣颊，朱朱白白争香。紫萼黄须，窈窕作新妆。万花千蕊诗催发，更几日、春情上海棠。向栏槛，彷佛朝霞暮绮，点缀河阳。翠帐罗帏空设，难禁冷风细雨，蜂蝶轻狂。我欲移春，仔细赏春光。小蛮舞袖秋娘曲，伴李白、狂吟北海觞。仗括香御史，殷勤调护，取醉南塘。
遐方怨
作者：陆求可
朝代：清
体裁：词

蝉寂寂，雁嗷嗷。明月催文杵，清风送玉箫。青天碧海路迢迢。双眉长皱可怜宵。人易老，恨难消。枕上三声泪，江头万里潮。疏疏凉雨落芭蕉。梦魂何处破牢骚。
酒泉子
作者：陆求可
朝代：清
体裁：词

远近鸡声。逼尽玉壶清漏，纱橱未发送光来。月儿歪。羲和曙色便将开。忙杀望舒收驾去，散冰轮，敛清魄，莫徘徊。
酒泉子
作者：陆求可
朝代：清
体裁：词

高挂筠笼，过尽晚风朝日，钩辀格磔有时闻。响穿云。生前莫是画眉身。费尽张家彩笔，翻教羽毛不如人。混风尘。
醉春风
作者：陆求可
朝代：清
体裁：词

月出天如曙。雪巘笙歌度。叵罗初放小风来，去。去。去。杨柳桥头，葡萄架下，一身清露。手捏齐纨素。醉眼开云雾。晚妆茱莉满街香，住。住。住。试看娇娥，纳凉小坐，拈花频顾。
醉桃源
作者：陆求可
朝代：清
体裁：词

湖头春水照花明。黄鹂爱晓晴。苏堤断续卖花声。垂杨新雨青。坐玉馆，弄瑶筝。当垆尽可憎。画船一叶惹游情。红裙曳手行。
醉桃源
作者：陆求可
朝代：清
体裁：词

穿花蝴蝶满庭飞。双槐绿正齐。如簧莺舌再三啼。惊闻出绛帏。梅子熟，豆花肥。春光去几时。暖风吹老郁金衣。喈喈何处栖。
醉红楼
作者：陆求可
朝代：清
体裁：词

今年风雨让重阳。雁初飞，菊正黄。携筇直到钓台傍。登眺处，尽秋光。科头长啸发苍苍。任风起，亦何妨。望断白衣归小径，成独坐，启南窗。
醉翁子
作者：陆求可
朝代：清
体裁：词

巽二催滕六。飞满孤山麓。梅树不愁寒。新花开遍山。袁安睡未足。披衣开石屋。不放剡溪船。罗浮去作缘。
醉落魄
作者：陆求可
朝代：清
体裁：词

星稀露重。风吹院外芭蕉动。城头铃铎声相送。薄醉还醒，渺渺难成梦。纸屏石枕何人共。旧愁未了新愁壅。多情好月穿窗缝。起坐窗前，长笛无心弄。
醉蓬莱
作者：陆求可
朝代：清
体裁：词

看遥遥北渚，潋滟清光，炎蒸不到。绿舫轻摇，向绿杨停棹。红藕香中，开怀散发，好临波长啸。语向奚奴，清闲执事，笔床茶灶。试望蒹葭，离披湖上，荷叶荷花，亭亭窈窕。沙鹤溪禽，劝擎杯一笑。不用弹弦，何须吹管，听渔家小调。落尽红轮，疏萤几个，又来相照。
金人捧露盘
作者：陆求可
朝代：清
体裁：词

孟秋天，将弦月，可怜宵。看银河、乌鹊填桥。黄姑无赖，不容天女织鲛绡。琼楼玉宇金风起，离恨初消。笑人间，陈瓜果，求蛛网，望云霄。薛瑶英、连理花飘。流星未坠，深闺争喜得蟏蛸。庭中柳子多文藻，借景逍遥。
金人捧露盘
作者：陆求可
朝代：清
体裁：词

晚风前，朱楼下，旧相逢。正画桥、烟柳丛丛。娉婷韵度，秋千红粉斗春风。雕鞍玉勒，为伊驻、半晌从容。叹轻云，容易散，琉璃破，已成空。奈多情、李白桃红。朝朝暮暮，锁巫山十二高峰。怀中点检江皋佩，惆怅墙东。
金明池
作者：陆求可
朝代：清
体裁：词

荷净追凉，竹深留客，苑里花如迎送。啄尽麦英乌鹊乱，只怕闹醒佳人梦。买百壶、美酒如泉，听罢了、子野胡床一弄。更寒水调冰，铅刀雪藕，强似笙歌欢纵。河朔人人持碧筒。那柳下嵇康，萧条谁共。接䍦好向高阳倒，褦襶莫作穷途恸。奈飞云过雨时来，觉诗思无端，且偷闲空。任折角前村，披襟南陌，也索醉眠休动。
金缕曲
作者：陆求可
朝代：清
体裁：词

洗出新春月。正竹架松棚，逼近上元佳节。巷陌笙歌香暗度，望见高楼残雪。启绣户、藏灯重叠。提出锦箱银烛换，碧玲珑、齐挂雕梁铁。斗柄转，众星列。玉堂绮宴琉璃澈。乍举头、瑶天朗净，低通藻棁。漏箭不催金吾醉，侍女频添鸡舌。且一任、兰膏明灭。未过传柑三五夜，尽灯花、开个同心结。初试起、水晶热。
金菊对芙蓉
作者：陆求可
朝代：清
体裁：词

塞上风云，江间波浪，兼天接地成秋。看皂雕振翮，白鹭横洲。季鹰正忆莼鲈脍，冷芙蓉、寂寞渔舟。商飙起处，谁家玉笛，吹彻高楼。遥想白帝城头。听砧声急捣，惊散沙鸥。叹东墙宋玉，独锁闲愁。晚来大火流西极，敢天孙、望断牵牛。纷纷白月，絺衣萝薜，更上帘钩。
金菊对芙蓉
作者：陆求可
朝代：清
体裁：词

潦水澄鲜，暮山紫翠，弋人遥指冥冥。正芦花如雪，秋老边城。举头明灭遥天字，寒江上、渔艇堪惊。去年行处，稻粱无恙，休更伤情。中夜肃肃于征。任残荷乱苇，随处居停。向云中顾影，月下遗声。潇湘一到无留意，空两岸、水碧沙明。避霜入塞，先花别楚，南北凄清。
金蕉叶
作者：陆求可
朝代：清
体裁：词

挑灯奥室围炉坐。数更漏、铜壶滴破。拨尽寒灰，兰膏未灭生花大。照见影儿一个。手冷无心连夜作，好花枝、停针无那。密掩窗纱，晓来怕有霜风过。且自和衣欹卧。
钗头凤
作者：陆求可
朝代：清
体裁：词

珠帘箔。金跳脱。避风台上罗衫薄。炉香烬。园花陨。一同冷落，梦魂难近。恨。恨。恨。思绰约。增离索。象床绣枕浑如昨。人瘦损。衣宽褪。花晨月夕，泪珠偷抆。闷。闷。闷。
锦堂春
作者：陆求可
朝代：清
体裁：词

生长若耶溪畔，往来西子湖头。轻衫窄袖风波里，惯棹采莲舟。妆束何劳珠翠，逢人尽逞风流。荷花深处深藏着，妆作害娇羞。
锦堂春
作者：陆求可
朝代：清
体裁：词

草上轻风乍暖，花间日影初长。粉墙露出秋千架，墙外有垂杨。莺语对人宛转，燕飞穿幕轻狂。昨宵做得还家梦，早起赋山阳。
锦帐春
作者：陆求可
朝代：清
体裁：词

碧汉无云，银河无浪。看耿耿、素娥初降。口脂香，蝉影动，任温存半晌。风流模样。月上纱窗，香浓罗帐。问此际、莫非天上。语喁喁，人悄悄，笑灯花无状。并头相向。
锦帐春
作者：陆求可
朝代：清
体裁：词

鸦散垂杨，马嘶芳草。看万户千门初晓。趁晴天，携好友，共寻花听鸟。玉壶提了。缭绕沙堤，喧阗池沼。论美景、人生多少。凤箫声，金缕曲，劝当杯欢笑。玉山齐倒。
锦缠道
作者：陆求可
朝代：清
体裁：词

如练澄江，洗尽六朝金粉。隔江人、歌声隐隐。古今旧事如流瞬。衰草寒花，空锁千年恨。叹虎踞龙蟠，何其安稳。尽尘世、兴亡生闷。更无端、细雨斜阳，多少南朝寺，难向荆榛问。
长相思
作者：陆求可
朝代：清
体裁：词

对花悲。对花啼。湿尽春衫花落时。猜他心恨谁。怕郎知。怕郎疑。强作欢颜起立迟。横流浸口脂。
长相思
作者：陆求可
朝代：清
体裁：词

着轻罗。脱轻罗。邀月倾杯夜若何。搔头好放歌。对姮娥。问姮娥。桂殿清虚冷气多。星桥有路么。
阳关引
作者：陆求可
朝代：清
体裁：词

蒸裹前朝设，迎得玄冥节。口脂面药，恩光远，空悲切。念东梁词赋，惟有邹枚绝。笔吐花、庭树不断兔园雪。对四壁僵卧，歌一阕。看浮生内，能逢多少风月。且莫耽清酒，但许烹茶啜。纵妓围成阵，不若慕弹铗。
隔莲浦
作者：陆求可
朝代：清
体裁：词

晴望六桥天暖。载玉箫金管。鹢彩凌波漾，牙樯动、青帘卷。四座香风满。湖心柳，曲院荷，掩映神仙远。清樽启处，舞裙歌扇迷恋。声声欸乃，惊起汀鸥散乱。自在中流愁日短。清浅。树阴花下停遍。
雨中花
作者：陆求可
朝代：清
体裁：词

风雨清明未到。早见梨花开了。斗酒初携，漫听莺语，先洗梨花貌。试把花枝斜插好。一任东风吹帽。纵月黑天昏，累累满树，堪作珠光照。
雨中花慢
作者：陆求可
朝代：清
体裁：词

一幅鲛绡，写照如生，不知名媛何人。但嫣然欲笑，窈窕传神。彷佛帘前顾影，依稀花底回身。是倾城尤物，螺黛凝羞，环佩无尘。赵颜软障，灰酒盈樽，临风频唤真真。浑不比、崔徽小巷，魂断朝云。两点秋波注意，半弯罗袜生春。可能学得，画屏游女，闲踏花茵。
雨淋铃
作者：陆求可
朝代：清
体裁：词

卷帘开幕。下阶穿径，搔首寥廓。薰风处处吹面，今朝何事，此心冷落。叹息东流往迹，正难禁寂寞。念天生、吾辈情钟，蓬山万里成离索。花前月下须行乐。却无聊、望断西飞鹊。一杯酒醒，任羲皇、解不去心头恶。散发披襟，待要说与，北山猿鹤。怕草堂、勒字山灵，怪我多情错。
雨霖铃
作者：陆求可
朝代：清
体裁：词

蒹葭摇月。喜金风度，暑气初歇。暮峰雨后凝紫，正鲈脍美，莼丝肥滑。水榭开筵宴饮，向西山拄笏。望河汉、尚隔微云，一带平塘好林樾。酒行莫避深杯罚。赛清虚、玉宇瑶天阙。最宜秉烛，莫问银河外，斗横参没。断续笙歌，总把单于小调吹彻。叹寂寞、思妇含情，织锦悲离别。
雪梅香
作者：陆求可
朝代：清
体裁：词

迎眸处，一溪流水碧无尘。把三间茅屋，临溪结构方新。早起推窗看浴鸟，晚来倚槛卷丝纶。偏空阔、洗尽凡心，乐我天真。眼边无俗物，但有渔舟，来往青苹。独坐开襟，悠悠短笛遥闻。一带好山衔早月，千村远树送斜曛。贾芸老、风流渺渺，付与闲云。
霜叶飞
作者：陆求可
朝代：清
体裁：词

眼花落井长安市，仙人何年才醒。涎流胆壮曲车多，引起持螯兴。颂酒德、刘伶绝顶。啜糟酾、屈原三省。看骑马乘船，又吏部、鼾鼾瓮底，杀人风景。试问从事郎官，青州鬲县，何处醉乡佳境。当垆那有卓文君，便不须酩酊。想千日、中山耿耿。步兵厨下珍珠冷。只索杯翻鹦鹉，杓覆鸬鹚，萧然对影。
霜天晓角
作者：陆求可
朝代：清
体裁：词

新正月半。皓影连云汉。偏闹六街灯火，好月无人看。喧阗箫鼓乱。旦旦如何旦。归坐小山梅下，香茗几人清玩。
霜天晓角
作者：陆求可
朝代：清
体裁：词

烟花露竹。小小云峰矗。好买谢公双屐，来往南塘曲。花茵红几簇。新荑相映绿。拼得玉山倾倒，便稳卧、罗浮麓。
霜天晓角
作者：陆求可
朝代：清
体裁：词

青衫白氎。今日何为别。满眼轻尘朝雨，烟柳丝丝结。此恨如何说。春林啼百舌。只好仰天大笑，看明月犹圆缺。
青玉案
作者：陆求可
朝代：清
体裁：词

层冰已合关山道。望不见、王孙草。紫塞蹉跎芳信杳。月中砧杵，霜前刀尺，终岁萦怀抱。苦寒不散邹阳老。怎黍谷移温早。剪彩为花装缀好。灞桥驴背，梁王兔苑，远似蓬瀛岛。
青衫湿
作者：陆求可
朝代：清
体裁：词

萋萋南浦无情草，何事满天涯。等闲催得，王孙远去，甚日还家。徘徊岐路，风前系马，台下停车。除非醉后，难开双眼，省了嗟呀。
青门引
作者：陆求可
朝代：清
体裁：词

心事眉先觉。花里独登画阁。正当酒醒梦回时，一天风雨，才道衣裳薄。燕来燕去无拘缚。隔断珠帘箔。无端花艳惊目，却难遣、一腔愁恶。
青门引
作者：陆求可
朝代：清
体裁：词

紧束泥金带。彷佛小蛮潇洒。轻盈漫入楚王宫，翻身贴地，衔得玉簪戴。春风杨柳多情态。日日相思害。不须更验肥瘦，着裙渐觉裙腰大。
风中柳
作者：陆求可
朝代：清
体裁：词

听罢鸣鸡，又见风敲翠竹。启纱窗、朝光四屋。滂沱挥汗，待兰汤早浴。喜书童、煎茶正熟。磅礴解衣，难得玄冰一服。笑行车、侵晨辘辘。浇花出户，倚遍药阑几曲。看枝头、茉莉如簇。
风入松
作者：陆求可
朝代：清
体裁：词

双鬟小小上兰堂。检点紫茸香。玉纤把玩团圞饼，双飞凤、灿灿生光。庭际风吹纨扇，炉边红袖飘扬。松风蟹眼试新汤。一缕篆烟长。惠山泉水翻云浪，擎瓯至、强起方床。酒病几分消却，花阴闲送斜阳。
风入松
作者：陆求可
朝代：清
体裁：词

虎邱山色郁崔嵬。烟暖花开。香车宝马山塘路，春光暗里相催。闲客漫携龙笛，丽人争戴金钗。剑池鹤涧讲经台。塔影云隈。今春远结看花侣，笑迎风满举云罍。月下莫言归去，遏云歌调初来。
风流子
作者：陆求可
朝代：清
体裁：词

花前新酒绿，谁相劝、赖有莫愁声。正刻羽引商，移宫流徵，当筵一曲，宛转分明。歌喉逞、萧萧林朩落，黯黯碧云凝。衣着缕金，扇低宝月，韩娥未去，梁上尘惊。回风才唱罢，看栏畔浑似，秋后凄清。谁念丽娟魂断，不比秦青。想花朝月夕，等闲度过，阳阿白雪，无限关情。引得周郎一顾，唤作春莺。
风流子
作者：陆求可
朝代：清
体裁：词

西风残暑尽，斜阳外、细雨落虹霓。见旅燕欲归，宾鸿初动，攀银汉杳，挂玉绳低。乾坤静、寸心千古恨，孤梦五更啼。波起洞庭，气吞云梦，登山临水，远送将归。夜凉堪秉烛，算前事何异，瓮里酰鸡。最爱白苹南浦，黄菊东篱。听西堂蟋蟀，侵寻岁暮，茨菰叶烂，莲子花稀。惟有姮娥解事，留照深杯。
高阳台
作者：陆求可
朝代：清
体裁：词

华发秋生，故园天阔，凉飙几日惊心。潦倒登台，南鱼北雁沉沉。听猿欲下怀人泪，况城头、夜半笳音。问前朝何事，长亭轻自分襟。巫山巫峡萧森。便兼天波浪，接地风阴。憔悴难堪，空闲匣剑囊琴。江头枫叶停车看，抵来时、红杏春深。梦中行家山易到，隔断闻砧。
鱼游春水
作者：陆求可
朝代：清
体裁：词

连朝春雨足。添得十分湖水绿。东风无力，轻动波纹如縠。未许桃花几片流，止容柳叶千条拂。野鹭孤游，山鸥双浴。镇日游人征逐。载不尽、清丝脆竹。冯异偏爱风流，溅珠喷玉。燕姬倒影红裙现，越女看妆青黛蹙。花柳千年，芰荷一曲。
鹊桥仙
作者：陆求可
朝代：清
体裁：词

桃腮匀粉，柳眉增黛，还恐宫妆草草。龙盘金镜玉台前，须拭却、流尘一照。空明似水，团圞非月，纵有姮娥难到。如何对面见倾城，便向我、争妍夺俏。
鹤冲天
作者：陆求可
朝代：清
体裁：词

莺掷柳，燕衔花。撩乱到山家。狂歌乌帽任欹斜。把酒听琵琶。酒多少。愁多少。酒醒才知春老。对花举酒向东皇，春去为谁忙。
鹧鸪天
作者：陆求可
朝代：清
体裁：词

荷叶田田小院阴。云峰才散碧沉沉。山堂送日西倾尽，净坐莓苔弄素琴。蚊作市，鸟归林。避风浴罢敞衣襟。芳樽初试蒲萄酒，枕上青奴伴醉吟。
黄莺儿
作者：陆求可
朝代：清
体裁：词

落花飞絮随风乱。轻暖轻寒，绿柳红亭，芳草无人，凄凄江岸。见燕剪试雏飞，蝶板寻香泛。多应春去难留，争向天涯，殷勤遥饯。分散。来日信传梅，归日风吹栋。千山云外，烟景清和，伤心水流瓜蔓。叹少妇晓妆楼，游子玄都观。一样梦绕阳关，生把多情骗。
黄钟乐
作者：陆求可
朝代：清
体裁：词

丛丛花柳满高阳。闲踏归来，青帘引得性颠狂。笑指敝裘先偿值，肯教孤负酒瓶香。玉碗高擎琥珀光。彩袖殷勤，樽前一曲奏清商。愿借西湖三斛水，频添蕉叶醉萧娘。
黄钟乐
作者：陆求可
朝代：清
体裁：词

他乡不觉试絺衣。潇洒襟怀，北窗高卧乱莺飞。莫叹山川非故国，麦秋梅雨掩双扉。避暑休思褦襶归。纁夏逍遥，冰心一片客中稀。梦到匡庐看瀑布，旅吟时学谢元晖。
鼓笛慢
作者：陆求可
朝代：清
体裁：词

东风才转千门晓，堤上柳鹅黄矣。把去年、一树丝绦放，碧玉妆成新意。未便浓阴满，却先已、风流摇曳。更临池袅袅，春光漏泄休，攀折堪留憩。燕燕莺莺未到，问章台、那人何似。水边朱户，画桥隔断，楼上凝妆翠。夫婿边城久，望陌头、欲垂双泪。待些时、折取长条一枝，寄征人万里。
齐天乐
作者：陆求可
朝代：清
体裁：词

兰桡六幅秋帆锦。江上商飙清冷。茶灶烟轻，笔床墨淡，泛宅浮家风景。鲈鱼切粉。兼莼菜萦丝，推篷小饮。桂魄团圞，广寒宫里天香近。武夷君在何处，想云裀宝座，幔亭峰顶。按节观涛，乘流弄月，银汉无声高迥。风和浪静。任珠露横空，金波千顷。此夕中秋，水仙能管领。
七夕追和玉溪生韵
作者：陆汝猷
朝代：清

尘世频年苦乱离，几多良会误佳期。玉绳河畔牵情夕，锦字机中织怨时。不信风波天上稳，徒传环佩夜来迟。人间乞巧终输巧，枉度金针五色丝。
中秋对月感赋
作者：陆汝猷
朝代：清

何处桥堪綵杖通，广寒楼阙蕊珠宫。嫦娥此夜团圞思，天上人间两地同。
众兴题壁
作者：陆汝猷
朝代：清

车牵间关半月程，陆行迢递复山行。明朝喜泛清江棹，稳挂归帆听水声。
十五夜对月有作和刁同年梅霖韵
作者：陆汝猷
朝代：清

客中四度月团圞，半倚篷窗半据鞍。料得深闺今夜思，计程应说到长安。
壬戌八月十一日作
作者：陆汝猷
朝代：清

记说霓裳咏大罗，秋风我独困维摩。纯青一样围炉火，不战文雄战病魔。
夜坐
作者：陆汝猷
朝代：清

绕枝鸟莫定，羁客睡能不？灯烬时腾燄，炉香不散愁。吟哦孤枕悄，花月小窗幽。惆怅春宵短，谭衷为久留。
宿迁道中晓行和祝惕臣同年韵
作者：陆汝猷
朝代：清

五夜寒威逼曙霜，挑灯起自叠行装。年来销尽轮蹄铁，都为功名两字忙。
将抵都门安平早发作
作者：陆汝猷
朝代：清

长堤雨过绝尘埃，晓旭曈昽霁色开。万里都门原不远，五云深处是蓬莱。
旅中不寐有作
作者：陆汝猷
朝代：清

夜不成眠恼漏迟，披衣兀坐倚篷时。行踪到处同萍梗，别梦连宵怅柳枝。易长愁苗花夜合，难抛情种豆相思。明朝又作寻巢燕，未识朱门更傍谁。
朱子磋明经归自饶阳，赋此赠之
作者：陆汝猷
朝代：清
体裁：五言律诗

儒冠都傲骨，态肯乞谁怜。一任贫悬罄，终羞贱执鞭。绳长思系日，瓯缺转忧天。雁户何时奠，萧条万井烟。
朱子磋明经归自饶阳，赋此赠之
作者：陆汝猷
朝代：清

儒冠都傲骨，态肯乞谁怜。一任贫悬罄，终羞贱执鞭。绳长思繫日，瓯缺转忧天。雁户何时奠，萧条万井烟。
村居
作者：陆汝猷
朝代：清

为逃秦世乱，卜筑向江村。水曲绿环宅，山虚青到门。閒情消永昼，懒意话归云。时与携锄叟，寻幽夜色昏。
梁溪署斋杂咏四首
作者：陆汝猷
朝代：清

署冷能消热闹肠，半瓯茶味一炉香。清斋近日添清课，始觉春来昼较长。沈思兀坐午窗晴，静里披吟思倍精。惟有两三枝上鸟，时来啼伴读书声。草舒嫩绿柳抽芽，对此春光倍忆家。料得轩窗兰数本，幽香定发几枝花。几夕吹嘘暖润泥，瀛洲草绿长应齐。杏花等是怀人思，争羡春风骋马蹄。
梁溪署斋杂咏四首·其一
作者：陆汝猷
朝代：清

署冷能消热闹肠，半瓯茶味一炉香。清斋近日添清课，始觉春来昼较长。
梁溪署斋杂咏四首·其三
作者：陆汝猷
朝代：清

草舒嫩绿柳抽芽，对此春光倍忆家。料得轩窗兰数本，幽香定发几枝花。
梁溪署斋杂咏四首·其二
作者：陆汝猷
朝代：清

沈思兀坐午窗晴，静里披吟思倍精。惟有两三枝上鸟，时来啼伴读书声。
梁溪署斋杂咏四首·其四
作者：陆汝猷
朝代：清

几夕吹嘘暖润泥，瀛洲草绿长应齐。杏花等是怀人思，争羡春风骋马蹄。
残红次薛春泉丈韵
作者：陆汝猷
朝代：清

连朝春雨妒嫣红，催落飞英小苑中。流水有香怜著色，夕阳成阵恨飞蓬。鞦韆影散裙斜曳，罗绮妆慵袖半笼。空使杜鹃啼血尽，祇馀艳质舞回风。
沂州李家庄题壁和吴中许令芬女史韵二首
作者：陆汝猷
朝代：清

白杨衰草警新寒，袖掩征衫尚一堪。到处留题泥爪印，我刚北去雁刚南。一樽红友扫离愁，泰岱期登最上头。归去吟囊重检点，记曾醉眼小齐州。
沂州李家庄题壁和吴中许令芬女史韵二首·其一
作者：陆汝猷
朝代：清

白杨衰草警新寒，袖掩征衫尚一堪。到处留题泥爪印，我刚北去雁刚南。
沂州李家庄题壁和吴中许令芬女史韵二首·其二
作者：陆汝猷
朝代：清

一樽红友扫离愁，泰岱期登最上头。归去吟囊重检点，记曾醉眼小齐州。
燕
作者：陆汝猷
朝代：清

红襟相舞语呢喃，门巷频来径自谙。故国乌衣休再问，年来劫火遍江南。
病中书怀
作者：陆汝猷
朝代：清

战罢文坛力尚遒，那经小病迫深秋。未谙医术慵投剂，恐累亲忧强说瘳。拥袖惊馀风料峭，挑镫听尽雨飕飗。连朝作势催寒至，旧典青袍熨贴不？
癸丑浙闱奉调帘差因格于例，明经科未与考者凡五人出闱后，蒋颖生大令以闱中和中丞监临原韵七绝四首见示爰次韵感赋四首
作者：陆汝猷
朝代：清

愧说香分贡树来，銮坡应诏待量才。如何一例栽花手，谱订群芳别占魁。换骨曾闻说道家，能教银海老无花。烧丹我乏神仙分，九转终惭火候差。鸿爪重寻十四年，云泥判隔竟无缘。天梯咫尺终嫌远，未许霓裳会众仙。境想高寒月倍明，楼台七宝竞妆成。剧怜天上清虚府，空署仙曹籍后名。
癸丑浙闱奉调帘差因格于例，明经科未与考者凡五人出闱后，蒋颖生大令以闱中和中丞监临原韵七绝四首见示爰次韵感赋四首·其一
作者：陆汝猷
朝代：清

愧说香分贡树来，銮坡应诏待量才。如何一例栽花手，谱订群芳别占魁。
癸丑浙闱奉调帘差因格于例，明经科未与考者凡五人出闱后，蒋颖生大令以闱中和中丞监临原韵七绝四首见示爰次韵感赋四首·其三
作者：陆汝猷
朝代：清

鸿爪重寻十四年，云泥判隔竟无缘。天梯咫尺终嫌远，未许霓裳会众仙。
癸丑浙闱奉调帘差因格于例，明经科未与考者凡五人出闱后，蒋颖生大令以闱中和中丞监临原韵七绝四首见示爰次韵感赋四首·其二
作者：陆汝猷
朝代：清

换骨曾闻说道家，能教银海老无花。烧丹我乏神仙分，九转终惭火候差。
癸丑浙闱奉调帘差因格于例，明经科未与考者凡五人出闱后，蒋颖生大令以闱中和中丞监临原韵七绝四首见示爰次韵感赋四首·其四
作者：陆汝猷
朝代：清

境想高寒月倍明，楼台七宝竞妆成。剧怜天上清虚府，空署仙曹籍后名。
腊杪喜晤向缪两孝廉来都数日即移寓内城，作此以赠
作者：陆汝猷
朝代：清

芙蓉江上孝廉船，京邸相逢悟夙缘。正喜连床同话旧，如何橐砚又逃禅。名经定许题千佛，法曲应偕咏众仙。我怅萧斋转岑寂，强携樽酒送残年。
舟次维扬偶成三首
作者：陆汝猷
朝代：清

满城风雨泊孤舟，一枕篷窗动旅愁。记得前年春社后，曾随飞燕傍朱楼。维扬风景昔繁华，此日箫声听恐差。只有隋堤旧杨柳，秋风数点剩栖鸦。雨昏云暗暮钟沈，绛蜡频烧夜渐深。敧枕几回思稳睡，数声新雁引乡心。
舟次维扬偶成三首·其一
作者：陆汝猷
朝代：清

满城风雨泊孤舟，一枕篷窗动旅愁。记得前年春社后，曾随飞燕傍朱楼。
舟次维扬偶成三首·其三
作者：陆汝猷
朝代：清

雨昏云暗暮钟沈，绛蜡频烧夜渐深。敧枕几回思稳睡，数声新雁引乡心。
舟次维扬偶成三首·其二
作者：陆汝猷
朝代：清

维扬风景昔繁华，此日箫声听恐差。只有隋堤旧杨柳，秋风数点剩栖鸦。
都行赠别内作二首
作者：陆汝猷
朝代：清

春风二月杏花天，草欲成茵柳著棉。不是男儿好离别，争名恐后祖生鞭。芸窗廿载苦埋头，才喜今朝得壮游。好待报章秋有约，双星良会拜牵牛。
都行赠别内作二首·其一
作者：陆汝猷
朝代：清

春风二月杏花天，草欲成茵柳著棉。不是男儿好离别，争名恐后祖生鞭。
都行赠别内作二首·其二
作者：陆汝猷
朝代：清

芸窗廿载苦埋头，才喜今朝得壮游。好待报章秋有约，双星良会拜牵牛。
题南昌万硕卿诗稿
作者：陆汝猷
朝代：清

羡煞生花笔一枝，坡仙才调谪仙辞。吴中行脚添游记，江右风流赖主持。湖海论交高孰数，诗书结习傲难医。笑余等是红尘客，浪迹天涯鬓欲丝。
题团扇画美人为吴杏香作
作者：陆汝猷
朝代：清

鸾丝未拨已关情，始信无声胜有声。离合悲欢原了了，弹来只恐太分明。
题孙念贻丛桂留人图
作者：陆汝猷
朝代：清

仙根月窟记前因，怅望天涯香满轮。暗祝吴刚斧休尽，分香留待后游人。
园居
作者：陆洽原
朝代：清
体裁：五言律诗

古木参霄汉，迢迢纳远风。地衣当昼湿，天镜过云空。幽借山栖并，吟非枯树同。盘桓未能去，人影绿阴中。
孔雀吟
作者：陆洽原
朝代：清
体裁：古风

岭南之山诞彩禽，锦霞闪电缕织金。山鸡小文不足伍，尝思凤凰相追寻。九苞五彩未敢拟，威容璀璨神气钦。离群屏俗自矜护，人间物色羞垂顾。叹息岩阿藏不深，网罗一旦文章误。雄飞振振终莫驯，晨曦照影金光吐。天成杰性难委蛇，清风延颈迟云路。珠膏玉屑弗忍餐，区区饮食何劳哺。余闻雌伏道家谋，曷不依徊学顺柔。牢笼无计辞君去，羽毛蹇落易生秋。
官舍杂咏·其一
作者：陆洽原
朝代：清
体裁：七言律诗

岷峨极塞接青雯，路辟蚕丛境始分。腊雪隔年犹下水，秋山终日不停云。方城斗大烟岚满，冷署冰寒鸟雀群。更喜遐陬仍简略，从无案牍藉神君。
官舍杂咏·其二
作者：陆洽原
朝代：清
体裁：七言律诗

羌女盘头戴野花，番丁洗足踏泥沙。身缠罚带红绡捲，腰插昆刀电锷斜。上代羁縻同属国，圣朝无外即天家。须知保障宣恩远，雨露何曾别犬牙。
宿灌县
作者：陆洽原
朝代：清
体裁：七言绝句

千山历尽下平冈，系马斜阳草舍傍。一片黄茅遮广漠，独留虎迹印清霜。
挽吴扶九
作者：陆洽原
朝代：清
体裁：七言绝句

西风飒飒作秋声，二尺孤坟草欲生。故友于今半零落，好从地下说交情。
沈氏让继让产有古道焉歌以美之
作者：陆洽原
朝代：清
体裁：古风

狂飙吹折紫荆树，原鹡翻飞分异路。同巢共本忽摧残，世人那得求其故。古人重义不重财，今时弃义如尘埃。推梨让枣竟谁属，况复纷纷争似续。我湖沈氏旧门楣，玉昆金友并肩随。忽焉第五奄长逝，伤哉伯道多哀厉。伯也有侄当嗣之，崩心涌涕前致辞。牵裾有母离不得，心存揖让无觊色。仲也承祧序有人，恂恂少子应其伦。皇皇望望心无极，尽辞遗产归弱息。兄弟情深生死同，交推互让古人风。犹儿故自呼诸父，续嗣还当如所怙。莫叹悠悠世路乖，邱山大义动人怀。
玉阶怨
作者：陆洽原
朝代：清
体裁：古风

清秋桐叶下，忆昔合欢裁。针穿七夕巧，绣作双凤回。流苏凝艳藻，麟文拂轻埃。玛瑙相思荐，沈香百子开。承恩当桂寝，侍宠梦瑶台。朱颜镜里去，白露岁华催。恩绝昭阳驾，愁满长门苔。人情新间旧，天运乐生哀。畴昔君恩重，空惭献赋才。
九日暮雨有怀以祥五弟二章·其一
作者：陆浚明
朝代：清
体裁：五言律诗

风林急繁景，小雨催暮愁。独处陶令宅，远游庾公楼。余冠恋华发，客棹迟敝裘。高阜聊极目，孤鸿起汀洲。
九日暮雨有怀以祥五弟二章·其二
作者：陆浚明
朝代：清
体裁：五言律诗

无复登临兴，人言节序良。编篱惟护菊，载酒可飞觞。远寺浮烟际，孤帆出水乡。何当薄暮雨，两地系情长。
凉州词
作者：陆浚明
朝代：清
体裁：七言绝句

将军血战取凉州，天宝新声塞草秋。凝碧池头陈广乐，葡萄独酌上皇愁。
吴门竹枝词·其一
作者：陆浚睿
朝代：清
体裁：词

揽胜閒凭悟石轩，笛声忽听在高原。日残树黯人归去，乘兴还添小十番。
吴门竹枝词·其二
作者：陆浚睿
朝代：清
体裁：词

姊妹追随赛巧妆，艳阳新绿绮罗香。画船昏黑灵岩转，明日叮咛到上方。
家园小集酬沈存西
作者：陆浚睿
朝代：清
体裁：七言律诗

秋林初霁雁声催，挈伴登高第一回。沼映残霞留紫在，窗衔远岫带青来。狂呼随兴鸥能狎，痛影忘形菊自开。藉有休文贻绝唱，半庭吟思绕苍苔。
小游仙诗·其一
作者：陆浚睿
朝代：清
体裁：七言绝句

九转丹砂在玉台，朝过弱水暮蓬莱。擗麟佐酒无人识，从此骑龙不复来。
小游仙诗·其二
作者：陆浚睿
朝代：清
体裁：七言绝句

半竿钓月不惊鸥，神在层霄影在舟。有客错将渔父唤，数声长啸洞庭秋。
挽钱稚拙
作者：陆浚睿
朝代：清
体裁：五言律诗

盛年矜意气，同学逊奇才。草檄城狐去，飞书金马来。多闻存北史，不仕慕南陔。故里堪栖托，伤心入夜台。
游杨历岩
作者：陆浚睿
朝代：清
体裁：七言律诗

五月山田稻放花，探奇炎日路偏赊。为看古木遥相接，渐见危楼近复遮。架屋因岩称绝壁，充厨引涧试新茶。登临到此尘心豁，欲问成公是否沙。
蓬莱阁
作者：陆浚睿
朝代：清
体裁：古风

鞭蜃呼云云未起，胡然危阁层波里。势凌泙湃撑虚空，碧眼仙人时戾止。仙裾飘忽风飕飗，画栋烟𣠄春复秋。沧桑转□阁常在，欲挽长鲸使倒流。
挽张之洞联
作者：陆润庠
朝代：清
体裁：联

学识兼古近贤辅所长，天语饰终惟纪实；病状使中外诸医莫测，臣躬尽瘁孰能疗。
挽张百熙联
作者：陆润庠
朝代：清
体裁：联

名臣事业中道止；益友交情并世难。
挽曾国荃联
作者：陆润庠
朝代：清
体裁：联

电火掣邮尘，秋尽江南，台斗一星沉大野；雨花留战垒，神游天上，乡闾千里黯归云。
月驾轩石波艇子联
作者：陆润庠
朝代：清
体裁：联

在山泉清，出山泉浊；陆居非室，水居非舟。
松寥阁联
作者：陆润庠
朝代：清
体裁：联

欲除后悔先修已；各有来因莫羡人。
贺张百熙60寿联
作者：陆润庠
朝代：清
体裁：联

周伯昭以三公领近畿，宜歌大雅；宋温国佐天子活百姓，同会耆英。
题洛阳龙门石窟
作者：陆润庠
朝代：清
体裁：联

龙门胜概；伊阙云连。
送越石肃陶之广陵
作者：陆淮
朝代：清
体裁：五言律诗

烟花三月晚，遥向广陵游。并辔推诸谢，联镳羡二刘。海门悬日迥，天柱落霞收。歌吹迷楼满，知君系紫骝。
过顾茂长丹室
作者：陆深原
朝代：清
体裁：七言律诗

记否髫年君已翁，不堪华鬓又君同。交从意气由来淡，老共披离不厌浓。正好破除杯酒内，几番感咤百年中。荒芜留得琴书在，莫爱追随河上公。
秋怀
作者：陆淹
朝代：清

叶染深秋变早枫，轻云如黛月如弓。闲情？？非关酒，倦骨支离不耐风。鱼悔尾赪思溟北，豕夸头白笑辽东。分明袖手看残弈，一角争差劫未终。
秋怀
作者：陆淹
朝代：清
体裁：七言律诗

叶染深秋变早枫，轻云如黛月如弓。闲情𣯀𣰕非关酒，倦骨支离不耐风。鱼悔尾赪思溟北，豕夸头白笑辽东。分明袖手看残弈，一角争差劫未终。
丙午除夕悼内孙介畹
作者：陆渭
朝代：清
体裁：七言律诗

拥絮桃灯伴岁寒，送年情绪诉人难。屠苏酒在唯儿劝，奁镜尘生有女弹。素幕纸钱灰似雪，画楼香砚墨无兰。虚房萧瑟如僧舍，魂断西风泣转丸。
除夜与标栻两皃对雪小饮
作者：陆渭
朝代：清
体裁：五言律诗

悠悠岁云暮，尘梦几盱衡。煮雪频浮茗，寻香独破橙。垣然胸次阔，笑对烛花明。娱我兰初茁，春回淑气生。
被放
作者：陆瀹原
朝代：清
体裁：七言律诗

宦途宠辱未须惊，归去南山尚足耕。眼底谁青与谁白，胸中无我并无卿。柴门候月惟搜句，竹径迎风独举觥。栩栩北窗高卧稳，折腰久已薄时名。
室联
作者：陆炘
朝代：清
体裁：联

登堂尽是论文客；登堂尽是论文客。
纸箧联
作者：陆炘
朝代：清
体裁：联

用勿弃余，常为此生留后福；类无嫌杂，须知斯世少全材。
寄茂州张左虚使君
作者：陆炳
朝代：清

离情何所极，满眼尽关山。芳草通千里，孤城绕百蛮。功名边地远，心事鬓毛斑。雨露春应足，无愁镜里颜。
晴川
作者：陆炳
朝代：清

晴川书触目，亭午水波明。舟疾驱山走，云迟碍日行。石苔齐草色，岸竹聚风声。惟是寻幽处，由来世莫争。
独酌
作者：陆炳
朝代：清

迢递云归山，徘徊日沈阁。鸟还月渐明，空庭何寂寞。客思苦无聊，衔杯成独酌。酒狂起欲舞，拔剑摇霜锷。意气如河山，平生重一诺。如何反覆情，大义同糟粕。弃置勿复言，贫当甘藜藿。
十六字令
作者：陆珊
朝代：清

听。何处临风玉笛鸣。高楼倚，吹起故乡情。
南乡子·春雨写闷
作者：陆珊
朝代：清

无赖是东风。吹出愁云恨雨浓。花落春城飞不得，流红。都付长沟暗水中。寂寞掩帘栊。滑滑禽声唤懊侬。燕姹莺娇何处去，天公。一片苍烟皓雾重。
南歌子·七月八日坐夜
作者：陆珊
朝代：清

暮雨银河洗，微凉绣幕招。月钩金挂翠云绡。正是新秋第一、好良宵。扇懒流萤扑，香残宝鸭烧。倚楼何处学吹箫。闲看一庭花影、上林梢。
南歌子·山阴道上
作者：陆珊
朝代：清

金碎明霞散，脂红落日悬。晚来乡思蓦悠然。遥想当楼残照、小窗间。渔梦醒残月，江村起曙烟。晓来乡思蓦悠然。雁度晴空只少、素书传。
南歌子·泥美人
作者：陆珊
朝代：清

滴粉搓酥巧，深脂浅黛妍。淡妆缟袂意翩跹。笑倚东风欲语、又无言。宜喜望嗔面，多情少恨颜。盈盈我见也生怜。伴我青灯黄奶、夜窗前。
双鸂鶒·鸡冠花
作者：陆珊
朝代：清

绛帻峨峨云簇。秾艳红于霜木。渲染锦翰黄绿。端立众花中独。似铁心肠攒束。不是软脂娇縠。却也愁多如斛。团成百曲千曲。
唐多令·用草窗韵
作者：陆珊
朝代：清

谢了木芙蓉。一年花事空。望家乡、心事归鸿。越水胥江天咫尺，飞不过，数山峰。画烛影摇红。乱蛩吟砌东。待消愁、酒浅愁浓。病骨支床眠不得，听疏雨，打梧桐。
喝火令
作者：陆珊
朝代：清

买醉红螺酌，游仙绿绮弹。愁思难得片时阑。偏又抬头瞥见，镜样月儿圆。闷掩窗朱鸟，慵偎被彩鸾。待寻幽梦到乡关。无奈千川，无奈万重山。无奈层层春树，叠叠暮云拦。
忆秦娥
作者：陆珊
朝代：清

秋悽悽。秋声秋声酸心脾。酸心脾。藓阶蛩絮，枫岸乌啼。月盈南浦花东篱。玉箫金管谁家吹。谁家吹。画堂春夜，忽忆当时。
忆秦娥·越中旅舍
作者：陆珊
朝代：清

轻离别。一枝聊借身如叶。身如叶。寸眉双锁，寸肠千摺。夜窗虚幌明如雪。羁人怕见天边月。天边月。举头谁共，大江澜叠。
忆秦娥·题大漠行旅图
作者：陆珊
朝代：清

明驼疾。咸阳古道西风急。西风急。连天衰草，四无人迹。解鞍下骑聊休息。拥裘闲话家山隔。家山隔。天涯梦见，翠楼春色。
扫花游·西湖新绿
作者：陆珊
朝代：清
体裁：词

两峰霁雨，正艳艳盈盈，冶鬟如笑。画眉未了。试新黄浅绿，淡笼轻扫。翠色生生，燕子钗头细袅。镜奁晓。似汉殿新妆，帘捲人俏。堤岸图画绕。衬曲色裙痕，暖波芳草。暮烟更好。蘸斜阳一片，水云深窈。数点娇红，逗出宫桃瘦小。听莺早。莫教它、翠阴春老。
扫花游·西湖新绿
作者：陆珊
朝代：清

两峰霁雨，正艳艳盈盈，冶鬟如笑。画眉未了。试新黄浅绿，淡笼轻扫。翠色生生，燕子钗头细袅。镜奁晓。似汉殿新妆，帘捲人俏。堤岸图画绕。衬麴色裙痕，暖波芳草。暮烟更好。蘸斜阳一片，水云深窈。数点娇红，逗出宫桃瘦小。听莺早。莫教它、翠阴春老。
江城子·夜雪
作者：陆珊
朝代：清

被池难熨夜寒生。梦初醒。小窗明。看月开门、正待下阶庭。吹下满天杨柳絮，黏翠袖，冷无声。晓来不怕剪风轻。卷纱棂。拓银屏。极目远山、遮却几分青。层叠远山全不见，惟一抹、白云横。
河传·兰
作者：陆珊
朝代：清

空谷。幽独。谁知我者。月明风穆。众香丛里抱遐心。瑶琴。一弹山气深。绿窗人静珠帘下。芳情写。艳想都抛谢。望湘沅。路漫漫。无言。楚骚吟又叹。
浣溪沙·咏一足踢帐
作者：陆珊
朝代：清

六柱湘筠一指攐。碧纱舒卷漾轻烟。梦回错认短蓬圆。曲榭凭张云作帷，扁舟不碍月盈肩。倦来随处好游仙。
浣溪沙·并蒂莲
作者：陆珊
朝代：清

白水盟心两意同。颤盈盈立态何秾。脸霞偎得十分红。贮稳一枝金屋里，照来双影画屏中。对花人语自喁喁。
清平乐
作者：陆珊
朝代：清

梦回莺啭。催起情还懒。画了娥眉云鬓绾。已自卖花声远。韶光暗里消磨。闲愁可奈春何。燕子也怜人病，去来频拂帘波。
清平乐·秋蛩
作者：陆珊
朝代：清

嘈嘈切切。多少闲愁说。不管愁人肠百结。一夜小楼听彻。声声梦断西窗。奈何秋夜偏长。推枕揽衣起坐，床前明月如霜。
玉楼春·庭中新植牡丹放花
作者：陆珊
朝代：清

玉环百媚盈盈笑。罗绮三千都压倒。装成金屋护风欺，烧起银釭当夜照。人间富贵难徵兆。只愿画堂春莫老。露华酣染几朝昏，独倚阑干频起早。
生查子·太真出浴图
作者：陆珊
朝代：清

罗袂护春寒，小立屏山畔。出水玉芙蓉，一段巫云现。娇倩侍儿护，皓腕横金钏。女伴见犹怜，披与轻绡茜。
生查子·杨妃病齿图
作者：陆珊
朝代：清

睡起海棠慵，斗蹙双蛾晕。浑懒启朱唇，反怪君王问。停进荔枝浆，尚困梨花酝。歌曲歇霓裳，多少闲愁恨。
疏影
作者：陆珊
朝代：清

千回百折。顿悲来满臆，甚于针刺。酸上心头，泪下襟头，寸肠浑似梭织。愁时怕把啼痕揾，越揾住、越和愁结。算生来、瘦骨柔魂，禁得几番悽恻。懊恼邻家儿女，话黄昏妮妮，添助萧瑟。倚枕摩挲，梦又惊残，欲睡何曾睡得。深宵万种柔情绪，只一点、夜灯知悉。道无人、说与愁思，量取画裙宽窄。
菩萨蛮 其一 簪茉莉美人
作者：陆珊
朝代：清

画眉才了临妆镜。一枝斜飐生娇韵。倦压鬓云偏。呼鬟整翠钿。夜香烧月下。细步吹兰麝。卸向枕函旁。凉宵梦也香。
菩萨蛮 其二 簪茉莉美人
作者：陆珊
朝代：清

露阶蛩语声呜咽。玉炉香尽天街寂。明月半窥帘。思乡人未眠。望云空伫立。岁岁伤离别。生小本多愁。听风怕到秋。
菩萨蛮·初秋湖上
作者：陆珊
朝代：清

绕堤荷盖田田立。万丛绿里娇红出。朝露染花肤。搴花罗袂濡。牵牛花数点。掩映秋容淡。小立六桥西。水痕岚翠低。
菩萨蛮·簪茉莉美人
作者：陆珊
朝代：清

画眉才了临妆镜。一枝斜飐生娇韵。倦压鬓云偏。呼鬟整翠钿。夜香烧月下。细步吹兰麝。卸向枕函旁。凉宵梦也香。露阶蛩语声呜咽。玉炉香尽天街寂。明月半窥帘。思乡人未眠。望云空伫立。岁岁伤离别。生小本多愁。听风怕到秋。
蝶恋花
作者：陆珊
朝代：清

春色三分抛一半。阵阵芳红，飞去难留绾。欲折好花休更晚。怕它莺老啼声换。蜂音燕语增烦惋。梦比河长，愁比天涯远。雨雨风风还逼趱。瞢腾只把杯斟满。
谒金门
作者：陆珊
朝代：清

秋满院。莫道秋花寒贱。紫姹红嫣纷在眼。浓于春圃绚。晨起殷勤手灌。相映晓妆容倩。帘卷西风人特健。傲它霜片片。
谒金门·题芳草胡蝶便面
作者：陆珊
朝代：清

春欲去。不管落红如雨。胡蝶留春春不住。依依芳草路。写上滕王图谱。锦翼对飞双舞。爱傍画裙香重处。夜来仙梦度。
醉太平
作者：陆珊
朝代：清

虫声雁声。砧清笛清。唤回幽梦无成。数三更四更。愁形病形。花零絮零。翠裙斜倚银屏。怕新寒暮生。
长相思
作者：陆珊
朝代：清

风丝丝。雨丝丝。织到愁人肠断时。绿杨还乱吹。昼迟迟。日迟迟。无数飞红吹下枝。流莺偏又知。
霜天晓角·除夕
作者：陆珊
朝代：清

韶华暗徙。爆竹声声里。守到烛花成片，留不住，年如水。闺房占吉利。金钱罗玉几。岁岁年年如愿，团圞夜、总欢喜。
望江南·忆婉芬嫂
作者：陆瑛
朝代：清

寒成阵，风露逼帘旌。今夜阑干人独倚，去年小阁记同登。往事不胜情。
点绛唇·春晚
作者：陆瑛
朝代：清

雨雨风风，杜鹃声里催春去。半庭花絮。都作离人绪。记得相逢，春在深深树。重凝伫。柔情几许。没个安排处。
仲夏子长招集西山绿树下，流连永日，各赋长句
作者：陆瑞徵
朝代：清

雨过未骄宣子日，春归还剩舞雩风。心轻富贵游方外，死趁升平羡冢中。但拟闲身侪鹿豕，莫将饶舌辨鱼龙。染裾山翠真堪揽，世事于今问牧童。
节妇郑氏诗
作者：陆登选
朝代：清

琴风凄断泣孤鸾，霜月惊看花魄残。劲节不磨天地老，幽怀有恨水云乾。帷空祗是存冰檗，镜破还同折镆干。含笑九原双比翼，贞心长彻海波寒。
点绛唇
作者：陆真
朝代：清

春已无多，杜鹃又欲催归去。落红如许。一夜风和雨。独倚楼头，望里斜阳暮。情难诉。绿芜深处。可是春归路。
挽庄逵吉联
作者：陆祁生
朝代：清
体裁：联

江淹赋别，杜牧工愁，读北海论盛孝章书，早识斯人无永岁；春雨填词，秋灯校史，仿玉溪题李长吉集，尚堪没世有传书。
夜不成寐望月有感
作者：陆祖瀛
朝代：清

蕉窗寂静已更深，银蜡烧残玉漏沉。万缕清愁传夜柝，半床幽梦碎秋砧。声闻寒鹤作长啸，目送飞鸿动远吟。睡起怀人清不寐，一帘明月照罗衾。
春日病后作
作者：陆祖瀛
朝代：清

惊起流莺绕树飞，乍开倦眼赏芳菲。恨随柳线论长短，人向梅花较瘦肥。药与病魔争岁月，花留娇鸟弄春晖。今番别有天然趣，一径苍苔独掩扉。
有王姓女时占反目匿余家数日其夫来晓之以义而去
作者：陆祖瀛
朝代：清

红颜翻作白头吟，累尔离居泪满襟。权做花铃护秋艳，欲捶羯鼓散春阴。岂因丽质垂青眼，忍听酸言冷素心。送子还家无别语，瑶琴休鼓不平音。
泾皋馆中作
作者：陆祖瀛
朝代：清

听得邻家笑语温，娇痴儿女话黄昏。何人踏月归来晚，剥啄街头尚扣门。
病中感怀
作者：陆祖瀛
朝代：清

课子无期志渐衰，频年浪枻有馀哀。客中归梦云无定，病里离愁雨送来。倦眼怕看灯檠火，名心冷拨药炉灰。何年竹屋茅亭建，门对芙蓉九朵开。气血将衰事易忘，中年无志转荒唐。悔抛书卷求名懒，误逐风尘为口忙。抱子未知能式谷，娶妻差喜识糟糠。从头想到亲恩厚，未报涓埃暗自伤。
病中感怀·其一
作者：陆祖瀛
朝代：清

课子无期志渐衰，频年浪枻有馀哀。客中归梦云无定，病里离愁雨送来。倦眼怕看灯檠火，名心冷拨药炉灰。何年竹屋茅亭建，门对芙蓉九朵开。
病中感怀·其二
作者：陆祖瀛
朝代：清

气血将衰事易忘，中年无志转荒唐。悔抛书卷求名懒，误逐风尘为口忙。抱子未知能式谷，娶妻差喜识糟糠。从头想到亲恩厚，未报涓埃暗自伤。
秋风
作者：陆祖瀛
朝代：清

身如梁燕往来频，玉臂云鬟梦里亲。待折菊花开笑口，秋风恐瘦捲帘人。
自杨厍夜归华墅
作者：陆祖瀛
朝代：清

西山日落已无痕，露湿罗衫渐减温。历碌驹轮走清夜，零星萤火照黄昏。月明松径僧归寺，云护溪林犬吠村。入室挑灯咸问讯，渔人空说武陵源。
舟中望月
作者：陆祖瀛
朝代：清

轻舟暂过蓼滩前，水气空濛夜色妍。银浦秋高山影瘦，碧天云净月轮圆。渔矶结草皆成屋，蟹簖横波不碍船。断续歌声听未已，半篷芦苇满溪烟。
落叶
作者：陆祖瀛
朝代：清

落叶萧萧百卉非，小园终日掩柴扉。梧阶露冷寒螀咽，豆圃烟荒瘦蝶飞。病里每嫌秋寂寂，愁中况值雨霏霏。夜深时觉眠难稳，恼听邻机织未稀。
贺严竹坪纳宠生子时正中秋佳节也二首
作者：陆祖瀛
朝代：清

嫦娥本是月中仙，修到灵根福寿全。桂子初从天上落，教君月饼佐汤筵。小住琼楼不计年，霓裳舞罢大罗天。中秋为爱人间好，来向君家作谪仙。
贺严竹坪纳宠生子时正中秋佳节也二首·其一
作者：陆祖瀛
朝代：清

嫦娥本是月中仙，修到灵根福寿全。桂子初从天上落，教君月饼佐汤筵。
贺严竹坪纳宠生子时正中秋佳节也二首·其二
作者：陆祖瀛
朝代：清

小住琼楼不计年，霓裳舞罢大罗天。中秋为爱人间好，来向君家作谪仙。
酌胶山泉
作者：陆祖瀛
朝代：清

今生若是论生前，不是茶神即酒仙。万事有缘君识否？此来为品第三泉。
夜泊江干待晓始发适值潮至小舟巅簸苦不得寐得长歌一首
作者：陆秉枢
朝代：清

钱塘江头舟夜泊，涛声欲卷秋云落。江寒风系不成梦，推篷看月罗衣薄。榜人夜起说潮生，十担行装一叶轻。随潮忽起又忽落，扁舟难与洪涛争。潮声偏恐远来客，小舟上下如鱼掷。茫茫一望四无际，浩渺江涛浸蟾魄。遥峰三叠五叠青，潮头千点万点白。拥衾欲寐梦还醒，把酒独酌酬江灵。须臾潮落舟亦定，江清月堕星荧荧。
富阳道中
作者：陆秉枢
朝代：清

秋风如送客，偏与榜人间。屋少多依郭，城低半枕山。舟喧相问语，鸟倦自飞还。明日挂帆去，严江隐约间。
都门秋思示俞少轩解元兼寄戴鳌峰严缁生两同年
作者：陆秉枢
朝代：清

麝煤烧尽雁旧沈，回首邻园思不禁。云里关山孤客梦，月中砧杵万家心。生偏耐冷怜秋菊，倦即知还愧暮禽。检点寒衣更惆怅，缁尘痕比去年深。
高阳台
作者：陆篯
朝代：清

新月帘栊，清霜楼阁，瑶笺低映琼钗。几度回身，沉吟未按红牙。闺中清课浑如许，讶罗浮、近隔窗纱。只乌丝，界住珍珠，不共横斜。一枝漫置传花驿，正马蹄香处，尔许韶华。小试和羹，江乡疏笋清嘉。青鸾也自无消息，算双栖、除是寒鸦。待朝来，柳絮因风，重赋尖叉。
和缪邰生游郊外
作者：陆绍周
朝代：清

带水襟山地，登临眼界新。草痕迷屐齿，花气袭车茵。风物思吴下，清游拟洛滨。人生惟骨肉，此外又谁亲。
和陈级青
作者：陆绍周
朝代：清

身世鲇鱼上竹竿，冬心独抱不知寒。论交四海同音少，有志千秋下笔难。阅尽风霜翻作健，愁来天地亦非宽。本来弧矢男儿志，离莫生悲聚莫欢。
挽张之洞联
作者：陆绍鄂
朝代：清
体裁：联

邪说等横流，斯世狂澜凭手挽；士林涵教泽，一时薄海服心丧。
挽张之洞联
作者：陆继融
朝代：清
体裁：联

一疏足惊人，不殖生产，不树党援，名公钜卿，汗颜斯语；千言曾劝学，始以教忠，终以去毒，后生小子，服膺是篇。
为蔡四题画
作者：陆继辂
朝代：清

何人花外叱乌犍，珍重江南二月天。触我归心留不住，一犁春雨画中田。
张主簿为邓孝廉作南村耦耕图
作者：陆继辂
朝代：清

邓生家贫一亩无，奢愿欲作耕田夫。可怜怀此不得遂，道逢黄犊生嗟吁。张生掀髯易易耳，我为卿作耕田图。一人驱牛肩荷锄，一人侧笠相招呼。平畴雨过绿如许，快意指点夸膏腴。山环水抱露茅屋，画所未及窥徐徐。山妻日织一疋市，儿子夜读百篇书。齑瓶纵横杂酒甓，狸奴跳跃惊疲驴。岂惟幽栖足忘世，埋骨亦胜陶家垆。君不见浮生幻境何不有，各以意造供嬉娱。华严楼阁弹指现，矧此片壤诚区区。又不见吾家靃庄风景殊，十年读书空踟蹰。圭田已断先世禄，老屋尚属他人居。邓生与我差贤愚，何修便许游华胥。诗成不觉成轩渠，送尔刺促登徵车。
得董校理书却寄
作者：陆继辂
朝代：清

今我不乐思旧游，故人衣袂如浮丘。梦中仿佛见图画，晓日正照铜龙楼。楼头双成最伤别，一雁翩然下天末。雏鸾幺凤飞入云，惜我幽居抱仙骨。秋虫促织禽催耕，世间何物堪虚生。玉虬未奉行雨敕，迎风化作双娉婷。一徵璇宫佐织女，一留寒闺宵顾杵。莫言缣素不相如，万缕从看两心苦。鹊尾自短银河长，欲往从之渡无梁。珠帘詄荡开天阊，云軿间关低复昂。巢湖之水秋汪洋，倒影飘落湖中央。湖中有鸟名鸳鸯，锦翼虽倦成文章。待君筑室笠泽旁，我持作贽登君堂。
简刘泗州次前韵
作者：陆继辂
朝代：清

芳草闲庭镇掩门，乍看颜色玉同温。文因君赏思传世，病有人知似受恩。酒未临歧先化泪，刀从断水不留痕。故人五字魂消极，盼杀招凉共一尊。
辑江北艺文志成题后并寄邓博士
作者：陆继辂
朝代：清

《艺文》十卷订初成，百感苍茫赴短檠。放眼略消穷士恨，惊心乍见故人名。刚柔分日摧华发，雅颂千秋有正声。莫笑书生生太晚，镇邀江戴话严更。
送尚斋太守归省
作者：陆继辂
朝代：清

病榻闻君来，云将别我去。君行亦非远，我疾苦未愈。心学岂易言，人事矧多牾。区区方寸地，百忧日盘据。大声乍一惊，涣汗忽如注。火焚陆浑山，城绝堇父布。引醉甫成寐，入梦更多怖。寡言守今律，苦吟悔前误。默然视移阴，艰哉起沈痼。宦成归故里，慈母喜不胜。曾闻吏尤俗，未觉面可憎。为儿检行箧，信儿守家声。质业集子弟，话旧邀亲朋。朝眠日三竿，夜坐月半庭。荣荣容谷兰，飘飘大海萍。何日尘埃中，复此怀抱倾。方期壹哀乐，双泪忽已零。知音求不易，况乃求知心。遇君冠盖场，萧然若山林。唯诺习良易，直谅意所钦。恒言出肺腑，片语成规箴。十年互相资，交深学亦深。因君返初服，益自悲尘襟。愿趁下水船，集此焚巢禽。巢禽归不得，且当归故岑。清时易为吏，无事待兴革。书生没世名，终当托楮墨。洋洋典谟文，煌煌尧禹迹。制器不能铭，德功亦沈寂。君今归杜门，经训日有获。我行抗黄尘，解悟恐非昔。窃誉未可期，违才良自惜。傥君假一椽，为君校图籍。
送尚斋太守归省·其一
作者：陆继辂
朝代：清

病榻闻君来，云将别我去。君行亦非远，我疾苦未愈。心学岂易言，人事矧多牾。区区方寸地，百忧日盘据。大声乍一惊，涣汗忽如注。火焚陆浑山，城绝堇父布。引醉甫成寐，入梦更多怖。寡言守今律，苦吟悔前误。默然视移阴，艰哉起沈痼。
送尚斋太守归省·其三
作者：陆继辂
朝代：清

知音求不易，况乃求知心。遇君冠盖场，萧然若山林。唯诺习良易，直谅意所钦。恒言出肺腑，片语成规箴。十年互相资，交深学亦深。因君返初服，益自悲尘襟。愿趁下水船，集此焚巢禽。巢禽归不得，且当归故岑。
送尚斋太守归省·其二
作者：陆继辂
朝代：清

宦成归故里，慈母喜不胜。曾闻吏尤俗，未觉面可憎。为儿检行箧，信儿守家声。质业集子弟，话旧邀亲朋。朝眠日三竿，夜坐月半庭。荣荣容谷兰，飘飘大海萍。何日尘埃中，复此怀抱倾。方期壹哀乐，双泪忽已零。
送尚斋太守归省·其四
作者：陆继辂
朝代：清

清时易为吏，无事待兴革。书生没世名，终当托楮墨。洋洋典谟文，煌煌尧禹迹。制器不能铭，德功亦沈寂。君今归杜门，经训日有获。我行抗黄尘，解悟恐非昔。窃誉未可期，违才良自惜。傥君假一椽，为君校图籍。
重阅王卫辉诗有感
作者：陆继辂
朝代：清

漫说书生文福齐，岂知仍是忆云泥。欢筵泪洒弹筝后，病榻心飞落日西。楚帐何人当侧盾，吴江快意试然犀。由来枕上游仙近，悔共刘郎听晓鸡。愈湜题门三度看，从知在郡重孤寒。戴头太尉锄强易，露齿欧阳息谤难。此日尚惊诗胆放，急装谁信宦情阑。因君并忆吹香阁，折到花南第几栏。
重阅王卫辉诗有感·其一
作者：陆继辂
朝代：清

漫说书生文福齐，岂知仍是忆云泥。欢筵泪洒弹筝后，病榻心飞落日西。楚帐何人当侧盾，吴江快意试然犀。由来枕上游仙近，悔共刘郎听晓鸡。
重阅王卫辉诗有感·其二
作者：陆继辂
朝代：清

愈湜题门三度看，从知在郡重孤寒。戴头太尉锄强易，露齿欧阳息谤难。此日尚惊诗胆放，急装谁信宦情阑。因君并忆吹香阁，折到花南第几栏。
闻雁呈刘眉生廉访
作者：陆继辂
朝代：清

春风送汝称归心，怪汝仍流激楚音。此去稻粱江上少，共怜岁月客中深。天涯旧侣无来信，日暮空庭又薄阴。见说神丹河可塞，刀圭先拟试黄金。
忆余杭·挽汪静仪颖州考功刘公勇如，君没于淮
作者：陆羽嬉
朝代：清
体裁：词

解脱信传春已暮。星旌丹旐云中辂。夜来明月晓来风。魂断大河东。从前心事无由说。飞絮漫天江水阔。兰摧玉折被人怜。异路隔重泉。
竹
作者：陆翔华
朝代：清
体裁：五言律诗

原过初传简，张骞已拜侯。一丛枝更密，千亩节还修。乐向玄池奏，音从嶰谷求。离离芳实好，只许凤凰游。
分咏罗汉松七排
作者：陆翰芬
朝代：清

罗汉何年化古松，西来佛祖剩遗踪。散花天女梅为友，玉版禅师竹正宗。竺国原留尊者号，秦官曾赐大夫封。却因华盖留缨络，惯向寒山听鼓钟。霜雪不移真色相，烟云长护怪形容。三千世界同瞻象，十八名中此伏龙。顶上圆光明月照，半空梵语好风从。和南礼拜无量寿，乞与人间作颂恭。
潜园琴馀草题词
作者：陆翰芬
朝代：清

何必争追唐与宋，能言情性即诗人。十年泉石常怀国，千首词章半忆亲。残月晓风皆寄托，春花秋柳亦精神。卿云未出欣先睹，定有灵山香火因。东瀛梅鹤继西湖，好向孤山认故吾。海国几人扶大雅，蛮乡从此获骊珠。虚心下问君师竹，盲目随声我滥竽。传到洛阳应纸贵，骚坛处处识林逋。
潜园琴馀草题词·其一
作者：陆翰芬
朝代：清

何必争追唐与宋，能言情性即诗人。十年泉石常怀国，千首词章半忆亲。残月晓风皆寄托，春花秋柳亦精神。卿云未出欣先睹，定有灵山香火因。
潜园琴馀草题词·其二
作者：陆翰芬
朝代：清

东瀛梅鹤继西湖，好向孤山认故吾。海国几人扶大雅，蛮乡从此获骊珠。虚心下问君师竹，盲目随声我滥竽。传到洛阳应纸贵，骚坛处处识林逋。
吴江会馆联
作者：陆耀
朝代：清
体裁：联

来看上苑莺花，今日幸同良会；记省松陵文献，他年得似何人。
大人命题临本西岳华山碑
作者：陆耀
朝代：清

汉隶十碑九皴剥，寻行可读存西岳。旧拓流传直万金，双钩摹勒违其朔。兹本独无秋毫爽，谁欤妙手尚书荦。我家借临规九势，一波一磔斟雕琢。岂无画沙与印泥，世人竞尚谷口学。不知斑駮非本真，当其脱手光濯濯。即如晚出有曹全，正于姿致见高卓。不然徐韩皆唐贤，何不率臆逞肥浊。蛇纡蚓绾递相师，唐人学汉无人觉。可惜神灵失呵护，竟同荐福毁雷雹。郭髯赵崡今俱死，遗文金石谁商榷。
宿瑶亭子
作者：陆耀
朝代：清

吉行有程期，驻跸日未午。前至瑶亭子，万帐息貔虎。离宫宿卫严，纩骑彀强弩。群马喑不骄，夜静听更鼓。扈从多文臣，轻装离队伍。一一覆穹庐，文翰集图谱。高竿挂旗帜，夜则悬镫火。公余每过从，望标辄知所。自愧佔毕儒，举十昧二五。勉哉尽职业，上以报明主。
晓发案斑鸠活络色钦
作者：陆耀
朝代：清

晨炊早熟敝裘轻，残月犹悬事晓征。雁背白云沙际立，人穿红叶岭头行。无多长物酬僮仆，只倚同官作弟兄。闻说关山今极北，向南明日是归程。
送顾宗人古湫
作者：陆耀
朝代：清

虞东顾夫子，著书仰屋梁。日食太仓不满腹，归心忽逐南云翔。纵是无田计亦得，槎丫万卷撑空肠。化为文字异诡怪，吉云甘露呈殊祥。末流承学正歧鹜，卑者坠谷高排阊。四方上下奚所税，亟须导引归中央。要以六经为根柢，先就制义除秕糠。碑版论述贯子史，六书声韵兼稗仓。等身著作老无用，归与后学陈其方。吾乡辈出富才俊，近来本业多芜荒。争事组织为巧丽，依附哲匠成声光。愿返浮文出经术，兹行能不怀余望。呜呼，兹行能不怀余望。
送顾宗人古湫
作者：陆耀
朝代：清
体裁：古风

虞东顾夫子，著书仰屋梁。日食太仓不满腹，归心忽逐南云翔。纵是无田计亦得，槎桠万卷撑空肠。化为文字异诡怪，吉云甘露呈殊祥。末流承学正歧鹜，卑者坠谷高排阊。四方上下奚所税，亟须导引归中央。要以六经为根柢，先就制义除秕糠。碑版论述贯子史，六书声韵兼稗仓。等身著作老无用，归与后学陈其方。吾乡辈出富才俊，近来本业多芜荒。争事组织为巧丽，依附哲匠成声光。愿返浮文出经术，兹行能不怀余望。呜呼，兹行能不怀余望。
青山梁晓晴
作者：陆耀
朝代：清

隔宿戒徒御，言度青山梁。此地易阴雨，往往沾人裳。宜令先事备，结束趁早凉。仆夫应且笑，向晓偏晴旸。旭日照征衣，曈曈来扶桑。翠华既前擢，万骑随腾骧。聊复策余马，超忽登高冈。下视晒树沟，木叶秋清黄。
三月十五夜泊彭蠡同于丕登大鸡山
作者：陆耀遹
朝代：清

番湖一碧澄不流，旧山明月随行舟。清光四垂天宇净，水气凛凛寒于秋。乍入盘涡棹声扴，近岭回波尽圆折。布帆落处水禽啼，十里平沙踏晴雪。孙郎济胜天下稀，猿臂引我登危矶。天风吹入倏飘举，衫影欲逐岩云飞。山中露寒夜萧爽，缘山有径披榛上。崖回岛侧穷攀跻，天半惟闻屐声响。兴尽重寻下渚船，登山临水总堪怜。月明欲去无乡梦，斜倚孤篷枕肘眠。
从潼关至华阴西岳庙
作者：陆耀遹
朝代：清

青牛鞚罢驾茅龙，不用仙人九节筇。此去关河分两界，当前霄汉插三峰。平临极北星辰动，頫瞰终南雪霰封。差喜此邦无佩犊，好禳旱魃事春农。琼宫绀宇郁嵯峨，遍访遗碑玩古柯。万树晴云浮太华，四山春水下黄河。咸阳建策貂裘敝，杜曲韬弓虎迹多。不信此生难自断，更从画壁恣摩呵。
从潼关至华阴西岳庙·其一
作者：陆耀遹
朝代：清

青牛鞚罢驾茅龙，不用仙人九节筇。此去关河分两界，当前霄汉插三峰。平临极北星辰动，頫瞰终南雪霰封。差喜此邦无佩犊，好禳旱魃事春农。
从潼关至华阴西岳庙·其二
作者：陆耀遹
朝代：清

琼宫绀宇郁嵯峨，遍访遗碑玩古柯。万树晴云浮太华，四山春水下黄河。咸阳建策貂裘敝，杜曲韬弓虎迹多。不信此生难自断，更从画壁恣摩呵。
四月四日游雁荡山自四十九盘岭至大龙湫登马鞍岭经灵岩灵峰石梁诸胜达大荆城纪事
作者：陆耀遹
朝代：清

出谷复入谷，下上穷烟霏。遥见群峰划天碧，石骨瘦削云肤肥。回崖愈转愈不及，振势百折难停鞿。舍舆攀行苦奔峭，厞屦侧滑青藤支。龙湫飞泉洒绝顶，万丝下浣天孙机。山光倒流泻苍翠，潭影激射寒玻璃。穷跻盘盘达山脊，绝巘无级旁无依。一百二峰人全览，名以象命存依稀。非仙非鬼竟何物，罗列呵问艰陈辞。双鸾矫羽不得控，玉女下顾神颀颀。众中一柱特嶷立，以顶触天端不欹。平生梦想忽到眼，金简所状心犹疑。东南海水绕如带，蜃气漠漠天风吹。灵岩灵峰并奇绝，石腹侧裂青冥低。入门清啸众山答，萝穴一鹘惊人飞。危龛老僧鬓眉绿，屏息枯坐扃元扉。横空石梁界虹影，瑶草下覆无炎曦。重峦复嶂各异熊，飞磴历历忘神疲。傍山何人结茅屋，累石为壁为门畿。窳尊荐茗解烦渴，石门潭水甘如饴。墙阴艺兰发红蕊，采撷细琐来相贻。为言十里到荆驿，行径渐平山渐稀。山中气使异昏旦，层阴阁日残阳微。冥花如霰翠欲滴，岩气雨香薰客衣。归云亭亭与争道，林壑敛暝穷回晞。
归次盱眙感赋
作者：陆耀遹
朝代：清

昔年羸马经过地，摇落能将别绪催。暝色数峰随客到，秋声一夜渡淮来。冠裳异代余松槚，龙虎英风没草莱。两载倦游重吊古，不堪携醉步层台。
晓霁发缙云行馆经桃花岭最高处
作者：陆耀遹
朝代：清
体裁：古风

羁魂警遥夕，离烛煇未尽。檐声断疏雨，绪风尚凄紧。既晨感群动，怀远驾征靷。宿雾纷漠漠，初阳辨隐隐。崖倾云构发，路转峰势引。长林或妨帻，仄巘但容轸。盘纡得少愒，徒旅亦劳悯。穿云石疑走，投烟鸟如陨。回壑鸣■潺，连山失崇蕴。气挟海潮动，声与天汉近。延赏景屡迁，穷跻步多窘。览物各有惬，超兴固无本。仙都结遐想，高骞谢尘坋。
晓霁发缙云行馆经桃花岭最高处
作者：陆耀遹
朝代：清

羁魂警遥夕，离烛煇未尽。檐声断疏雨，绪风尚凄紧。既晨感群动，怀远驾征靷。宿雾纷漠漠，初阳辨隐隐。崖倾云构发，路转峰势引。长林或妨帻，仄巘但容轸。盘纡得少愒，徒旅亦劳悯。穿云石疑走，投烟鸟如陨。回壑鸣𱦏潺，连山失崇蕴。气挟海潮动，声与天汉近。延赏景屡迁，穷跻步多窘。览物各有惬，超兴固无本。仙都结遐想，高骞谢尘坋。
芸台先生邀游石门洞
作者：陆耀遹
朝代：清

侍郎济胜称绝伦，翩然携客来石门。白云亭亭若相待，欲出不出岩光屯。板桥数折达山麓，石径往复重崖分。平林新雨气萧爽，瑶草琪花自森长。仙人元鹤不可亲，空里珊珊玉声响。崇岩倒影惊奔湍，仰见匹练飞林端。瓯江东来剪高浪，洒作晴雪倾层峦。我支疏筇倚风影，水气落润春袍寒。云根峨峨净无土，十仞危崖竞摩抚。谢公屐齿惜未来，石上题名更谁数。赖有新诗纪胜游，山灵呵护珍千古。间禽催客啼夕阳，岩花欲落春水香。回看暮霭足余恋，水声激激山苍苍。
道中感怀寄呈秀父合肥兼示燕豫子侄
作者：陆耀遹
朝代：清

阮道曾无南北分，全家羁宦忽离群。一春又带还乡梦，十载空传誓墓文。燕外香泥寒食雨，马前清泪太行云。羡他麦饭松楸路，上冢归来未夕曛。
青柯坪下山怅然有作
作者：陆耀遹
朝代：清

一径柯坪款石扉，碧云漠漠湿行衣。长镵便拟求黄独，老屋惟应结翠微。久惫津梁难济胜，欲盟猿鹤愧忘机。向禽旧约蹉跎甚，遥礼天关谢玉妃。
拂水岩
作者：陆肯堂
朝代：清

岩水无停响，飞流洒半空。霏微忽下上，萦拂渐西东。晴昼看珠雨，清秋散玉虹。传闻雁宕胜，奇绝想应同。
晓登钟吾绝顶
作者：陆自逸
朝代：清

石径扪萝葛，来登千仞巅。钟声催海日，帆影破湖烟。远岫云端列，残星树杪悬。长歌归院客，鸡犬下方传。
苍坞晚眺
作者：陆自逸
朝代：清

古藤垂峭壁，坐久烟岚滴。野寺隔林钟，夕阳牛背笛。
即景怀华五贻堂
作者：陆艺
朝代：清

江风吹月上，松杪暗泉鸣。镫影凝寒重，秋声入户轻。倚栏人万里，对酒夜三更。隐隐西峰路，曾经此送行。
高峣访友和杨慕如韵
作者：陆艺
朝代：清

市隐何由远俗喧，欣随胜友入仙源。云连树色微分岸，船载波光直到门。但有花时休罢酒，得看山处且开樽。年来颇解幽居趣，独乐宁须司马园。
咏怀
作者：陆苍培
朝代：清

燕市相逢处，吟坛与酒垆。云山万里别，天地一身孤。元叟聊称漫，仪曹自号愚。从兹懒求友，耕钓是吾徒。
闻雁
作者：陆苍培
朝代：清

梦断空堂家万里，洒醒秋夜漏三更。他乡风雨此时急，独听南飞雁数声。
闻雁
作者：陆苍培
朝代：清
体裁：七言绝句

梦断空堂家万里，酒醒秋夜漏三更。他乡风雨此时急，独听南飞雁数声。
早秋野望同友人赋
作者：陆英标
朝代：清
体裁：五言律诗

凭高一眺望，大火正西行。天阔云无影，山空树有声。叶随流水下，鸟逐去帆轻。日暮招邻叟，清樽坐月明。
一剪梅·次外子见寄原韵
作者：陆茜
朝代：清

离恨随秋渺渺深。风透疏林。寒透重衾。金钱夜夜卜归音。灯也无心。鹊也无心。四壁残蛩催短砧。别样愁侵。一样哀吟。如丝幽梦断难寻。月又将沉。漏又将沉。
倦寻芳·周暖姝夫人招吴蘋香暨余集大涤山房，登致爽台，眺望湖上诸山，即席赋谢。
作者：陆茜
朝代：清

画堂开处，杯泛红霞，却好晴昼。握手论心，座上春风亲授。更闲行，抄幽径，绿阴如水凉衣袖。太匆匆，叹十年尘梦，青山依旧。忽地觉、烦襟洗尽，诗思添浓，人意销逗。只怪斜阳，红上眉棱催走。重把西溪期后约，瓜皮艇子招渔妇。问人生，这清狂，几番消受。
凄凉犯·月
作者：陆茜
朝代：清

碧天如洗沉沉静，嫦娥也合垂泪。可知更有，痴儿呆女，抱愁相对。帘筛影碎。把多少、酸情料理。步苍苔、瑶阶迤逦，宝鼎篆香细。一度檀栾夜，几处欢娱，几人憔悴。相思彻底，想天涯、一般钩起。风漾银塘，笑卅六鸳鸯痴睡。看霜花、扑簌不管，冷似水。
十六字令
作者：陆茜
朝代：清

灯。侬自春来瘦未曾。和君问，底事不分明。
卖花声
作者：陆茜
朝代：清

极目小楼东。彩彻残虹。惊秋孤雁咽长空。渔笛一声烟水绿，两岸丹枫。夜色浸帘栊。愁倚西风。萧疏景色别离中。秋月春风长不老，减了腮红。
南浦·忆梅
作者：陆茜
朝代：清

春意逗春风，最关心，却是故园香雪。驿时信沉沉，全不管、孤馆个侬凄绝。一枝瘦影，美人独向瑶阶立。此际芳魂应恨我，忍把幽姿轻撇。伴伊尚有胎禽，只静对、黄昏相思难说。吟赏已无人，好珍重、休被笛声吹裂。宵来有梦，多应化个罗浮蝶。万籁无声飞去也，低了半轮明月。
南浦月·闻杜鹃
作者：陆茜
朝代：清

月冷黄昏，声声啼断春无信。泪痕红印。界破桃花晕。惹得深闺，幽怨愁芳讯。眉尖嫩。怎禁春尽。锁住千般恨。
卷珠帘
作者：陆茜
朝代：清

依旧闲庭依旧雨。翠冷红销，花事全无据。凄绝青青芳草路。东风吹起漫天絮。万种春愁无著处。春已将归，愁也应该去。侬替春愁春不语。一般都是无情绪。
天仙子
作者：陆茜
朝代：清

花为雨多香梦断。侬为愁多围带缓。花愁侬病自年年，花意懒。侬意懒。蝴蝶成团飞不散。春去天涯无计挽。人去天涯音信远。春归人去两难寻，春不返。人不返。一院海棠谁个管。
如梦令·月下忆许佩兰
作者：陆茜
朝代：清

又见月明如故。忆素心人何处。风定露寒时，碧玉搔头斜堕。休负。休负。一岁能逢几度。
孤雁儿·送大姊归宁
作者：陆茜
朝代：清

那年人送春光去。曾几度、牵愁绪。今年春又送人归，肠断东风不语。莺吟燕舞，红飞绿倦，甚计相留住。重帘依旧声声处。人去也、春无主。年年南浦唱骊歌，极目吴江云树。三篙初涨，一痕倩影，魂梦随君渡。
宴西园
作者：陆茜
朝代：清

一院小桃红软。长昼春明人倦。香透绿窗纱。压阑花。翠锁庭前芳草。梦破帘前啼鸟。醉后怪销魂。月黄昏。
庆春泽·题赵笛楼玉扇吟
作者：陆茜
朝代：清

紫玉烟销，泥金字冷，酿成恨海难添。鸳镜尘封，谁知一霎因缘。当时语谶而今悟，羡逋翁、眷属长妍。最堪怜，廿四番风，吹损年华。数声铁笛残梅落，痛香飘粉断，花忏生前。短梦惺忪，断肠怎忍重泉。痴情侬亦工愁病，似春蚕、到宛缠绵。尽流连，泪湿衫襟，月浸阑干。
惜分飞·送别
作者：陆茜
朝代：清

暗里年华愁里换。凄绝离亭别馆。客路春将半。鸟声啼处柔肠断。欸乃几声舟去远。一任魂消不管。回首红桥畔。杨花如雪斜阳岸。
早春怨·自题拈花小影
作者：陆茜
朝代：清

杨柳烟斜。海棠风细，春去些些。帕冷鲛绡，尘封鸾镜，人在天涯。可怜锦瑟年华。尽一例、飘零落花。十二重楼，三千弱水，隔著侬家。
月华清·院中木香盛开，用《花帘词》韵谱之
作者：陆茜
朝代：清

微雨初收，浓烟未散，憔悴几枝低亚。携伴灯前，倩影珊珊淡写。待分香、薜荔墙头，支瘦骨、蔷薇花架。宜野。把铅华洗尽，亭亭疏雅。燕子商量闲话。道万绿成阴，小红刚嫁。拦住残春，有幅蛛丝如画。可伤心、梦冷荼蘼，曾记否、月明亭榭。馀暇。看深情如诉，靓妆如砑。
月底修箫谱·赠女郎秀贞
作者：陆茜
朝代：清

玉凝香，花解语，疑是碧域侣。隔著云山，多少黯愁绪。扫眉偏我清狂，怜才有意，也牵惹、相思千缕。挽春住。谁知春去难留，一日一风雨。遥忆西湖，荷塘闹红处。何时檀板金尊，烟波画舫，待载了、卿卿同去。
柳长春
作者：陆茜
朝代：清

半为离愁，半因多恨。无端花事消磨尽。梧桐泪雨又声声，重衾冷透眠难稳。落叶吟秋，残灯拖晕。霜寒金井西风紧。谁家儿女倚黄昏，玉箫吹彻梅花引。
江城梅花引·送春
作者：陆茜
朝代：清

朝飞暮卷怅难留。挂帘钩。又慵钩。流水落花，春去曲江头。寂寞空庭闲立遍，天不管，惜芳心、怎解愁。解愁。解愁。夜悠悠。云未收。雨未收。梦也梦也，梦不到，旧日红楼。化个翩翩，蝴蝶几生修。目断天涯芳草路，偏岁岁，自残春、绿到秋。
洞仙歌·题《茶梦盦词》
作者：陆茜
朝代：清

一番读罢，叹惊人才调。清澈冰壶泻怀抱。想碧沙帷里、字煮瓶笙，争不辩，茶影吟魂缭绕。湖山钟秀美，春月秋花，妙手都成好词料。何处觅樵青、沦井烹泉，尽沁透、一腔烦恼。笑侬也、凡材愧君知，愿早把平原、买丝绣了。
浪淘沙·题魏滋伯攘臂吟
作者：陆茜
朝代：清

名遍浙西东。此老犹龙。少陵慷慨古今同。愿得先生横笔阵，扫却狼烽。小草荷春风。技愧雕虫。绿窗又整旧诗筒。从此破魔还礼佛，丹桂香中。
清平乐
作者：陆茜
朝代：清

沉沉冥冥。一院斜阳冷。唤得春回春不醒。寒锁梨花瘦影。乡关梦也难寻。小楼目断云深。南浦绿波芳草，凄凄牵住愁心。
满庭芳·题周次轩《离恨诗草》
作者：陆茜
朝代：清

客里光阴，樽前花鸟，几番狼藉啼痕。青天碧海，历历记前因。情重尘缘反浅，多情处、总是愁根。堪怜那，古今佳偶，几个白头人。重门。深悄悄，芦帘纸阁，吟遍黄昏。忆调铅弄粉，眉样翻新。昔日妆奁砚匣，而今是、锦瑟封尘。纱窗外，霜清月冷，呼起小梅魂。
玉蝴蝶·舟中
作者：陆茜
朝代：清

载著万千离思，几声柔橹，一片飞花。昨梦团圞，灯火犹照还家。隔迢递、几行烟树，同落泊、几点昏鸦。恨添些。池塘芳草，从此天涯。堪嗟。辞巢燕子，随春归去，身似浮楂。遥听烟中人语，去路还赊。更何方、绿杨桥畔，声隐约、低按红牙。却憎它。蓬窗商妇，还弄琵琶。
疏影·修梅图，为暖姝夫人题
作者：陆茜
朝代：清

罗浮梦径。把湖堤片月，赚出山顶。彩笔携来，写照清波，沉沉鹤睡刚醒。红香勒住春如海，怕玉笛、声声吹冷。最羡它、十二楼台，合趁词仙双影。怎作天涯萍梗，挂帆待去也，香散孤岭。絮果因缘，草次浮生，总是人天愁境。松花墨沈桃花纸，便有句、应无人省。更几时、买棹重来，旧约西溪试茗。
百字令·别感
作者：陆茜
朝代：清

娇柔懒起，正飞花如雪，江南春老。记得邻家诸女伴，争绣踏青鞋小。梅雨淹魂，梨云殢梦，怯换轻罗袄。东风无赖，卷帘惊堕啼鸟。怎奈好事将阑，韶华暗度，离恨知多少。绿树成阴莺燕瘦，絮果兰因潦草。肠断长亭，魂消别浦，来岁归须早。闲愁脉脉，落红平砌休扫。
眉峰碧·病中与淑贞大姊夜语
作者：陆茜
朝代：清

寄语故乡人，肠断人千里。环佩无声巷柝遥，携手同归矣。好梦散如花，落月凉如水。旧日阑干若有情，应许侬同倚。
蝶恋花
作者：陆茜
朝代：清

卸了鸾钗双碧玉。叠了鸳衾，薰了芙蓉褥。瘦到黄花腰一束。秋风断梦何由续。重卷潇湘帘半幅。依旧阑干，几折猩红曲。闲倚梧桐吹凤竹。月明天远山微绿。
蝶恋花
作者：陆茜
朝代：清

浓绿沉沉帘影泻。又听红襟，燕子商量话。住也无聊归也罢。小桃已逐东风嫁。病骨闲愁无计卸。睡皱罗衫，叠皱鸳鸯帕。杨柳春深芳絮谢。飞飞飞上红楼罅。
蝶恋花
作者：陆茜
朝代：清

甚的伤心呼不醒。孽海情天，都是凄凉境。从此相思量合并。将身打点和春病。长夜钟声圆到枕。月落鸟啼，归梦吴江冷。来岁西泠呼小艇。湖堤添个愁人影。
醉花阴
作者：陆茜
朝代：清

听响连环双玉铰，睡起春寒峭。久雨乍晴初，帘幕窗纱，花影因风掉。惜春心事知多少。闲把阑干靠。无赖是东皇，央及伊行，休送年光老。
金缕曲·题凌芷沅《翠螺阁遗稿》
作者：陆茜
朝代：清

独抱牙琴怨。忒无端、一弹再鼓，朱弦重断。天下伤心谁此似，恨海终难填满。叹岁月、暗中偷换。刻烛论诗人似玉，怎匆匆、镜里空花幻。便梦也，抑何短。翠螺眉黛红螺研。最凄凉、一般闲却，张郎斑管。剩有玉台酬唱稿，待付香檀梨板。未读也、寸肠先乱。何况痴情侬亦累，算蚕丝、未了馀生喘。愁病味，倍偿惯。
锦缠道
作者：陆茜
朝代：清

几日阴晴，又是海棠红透。湿冰绡、泪痕依旧。斜阳楼外丝丝柳。绾住春愁，断送春人瘦。这凄楚黄昏，尽教挨彀。想今宵、梦应该有。把帘儿放了衾儿叠，却卸云鬟，独自和灯守。
长亭怨慢
作者：陆茜
朝代：清

听何处、莺啼鹊噪。唤醒离魂，绣衾梦晓。一自春来，断肠心绪惹多少。阑珊病骨，怎禁得、闲愁绕。宝鸭久慵烧，剩药里、堆中香袅。悄悄。待归来燕子，卷起一帘芳草。韶华似梦，况客里、红颜易老。懊恼煞、昨夜东风，又都把、梨花吹了。尽碧水流红，谁管伤春哭倒。
风入松·中秋无月
作者：陆茜
朝代：清

木樨香里坐论诗。瘦骨倦支持。岁华容易抛人去，任西风、吹鬓成丝。遥忆江楼人倚，云山梦里归期。空庭露冷夜迟迟。鸦睡正酣时。昨宵明月今何处，料嫦娥、也怕相思。恐有悲秋儿女，檀栾不许人知。
风入松·寄淑贞姊
作者：陆茜
朝代：清

篝灯掩映夜凉时。红褪海棠枝。残蛩四壁寒声咽，听声声、说尽相思。十二阑干秋老，满林黄叶离披。年来雁影渐分飞。白发日依依。故乡莫虑烟波阔，梦魂儿、携手同归。霜冷鸿啼云外，一钩月浸窗西。
风入松·读阮媚川《慈晖馆遗集》，书后
作者：陆茜
朝代：清

青鸾飞杳隔遥峰。玉镜已成空。红颜花命无多艳，怕支持、廿四番风。慧福堪怜草草，幽昙忒煞匆匆。十年侬亦寄萍踪。陈迹感泥鸿。伤春接著悲秋病，尽消磨、岁月愁中。遥忆庾公亭畔，谁人石倚玲珑。
高阳台·自题“绿窗听雨图”
作者：陆茜
朝代：清

径竹敲寒，庭梧滴翠，六时幽梦难成。烛泪横流，照来瘦影娉婷。芙蓉镜褪红潮晕，耐这般、凄楚寒更。最无聊，铃语檐前，也自泠泠。无端几夜秋风雨，听遥遥雁橹，送到秋声。倚著窗儿，怎教挑尽银灯。新愁旧恨何时了，算多愁、总为多情。尽销魂，一寸眉梢，悄惹轻颦。
高阳台·藏珠三妹出指甲见赠却寄
作者：陆茜
朝代：清

东阁红衫，西风金剪，如花如月流年。絮果兰因，惹将幽思缠绵。吴绫小帕沉香盒，剥青葱、包裹牢坚。蓦相逢，应是三生，石上前缘。绿阴门巷曾相识，记徵歌煮酒，逸兴翩翩。一别如今，又成恨海愁天。百年身世原如寄，奈柔肠、总被情牵。待春回、香透南枝，再卜团圆。
高阳台·题金韵仙汪玉卿评花仙馆合词
作者：陆茜
朝代：清

身世团沙，因缘散雪，此心何事分明。碎墨残脂，妆台犹剩零星。瞿昙小劫浑如梦，怪匆匆、梦也难凭。想阑干，依旧猩红，著个词人。苍苔记得行吟处，记扶香绰约，袍影伶俜。侬替花愁，花还算得长生。百年佳偶成虚愿，到而今、翻悔多情。尽无聊，月上帘钩，掩却疏棂。
黄金缕·折梅仕女图
作者：陆茜
朝代：清

梦醒琐窗刚永昼。草草情缘，记得愁时候。江北江南都泄漏。恼人只把东风咒。欲寄天涯怜影瘦。寄到天涯，已是梅如豆。花信不迟郎信后。无言寒倚春衫袖。
番果图
作者：陆荣柜
朝代：清

名象遥传东海东，根苗无可问鸿蒙。波罗蜜与菩提种，犹有林藤地味风。如斗如拳硕且繁，不离海岛托云根。甜酸苦辣皆成实，总荷天家雨露恩。
番果图·其一
作者：陆荣柜
朝代：清

名象遥传东海东，根苗无可问鸿蒙。波罗蜜与菩提种，犹有林藤地味风。
番果图·其二
作者：陆荣柜
朝代：清

如斗如拳硕且繁，不离海岛托云根。甜酸苦辣皆成实，总荷天家雨露恩。
题黄侍御番社图
作者：陆荣柜
朝代：清

日丽中天万国环，八埏风俗版图间。谁言黑齿雕题远，只在麟洲小水湾。清时绝岛似仙乡，密箐深林化日长。捉罢野牛还捕鹿，閒来饱啖夜舂粮。
题黄侍御番社图·其一
作者：陆荣柜
朝代：清

日丽中天万国环，八埏风俗版图间。谁言黑齿雕题远，只在麟洲小水湾。
题黄侍御番社图·其二
作者：陆荣柜
朝代：清

清时绝岛似仙乡，密箐深林化日长。捉罢野牛还捕鹿，閒来饱啖夜舂粮。
送伯姊之姑苏
作者：陆莘行
朝代：清

自怜娇小不知诗，执手临行强致词。盼杀天涯传锦字，吴江枫落雁归时。
南安早发
作者：陆葇
朝代：清

春山寂寂片帆轻，一路烟峦送客程。最是断肠听不得，杜鹃花里鹧鸪声。
大庾岭
作者：陆葇
朝代：清

烟景曾无异，兵戈鸟道荒。千章松影碧，五月稻花香。汉使征轺急，秦关戍路长。今宵应剪烛，莫漫忆他乡。
大风疾行二百里过马当小孤
作者：陆葇
朝代：清

厉风击水使倒流，水声怒立为山丘。六鳌并起翻沧海，盘涡鼎沸驱蛟虬。白日黯淡鬼神泣，狂澜震摇天地愁。我行江中历旬月，淹留飘泊心饥渴。今朝一叶飞洪涛，遂使形神寄超忽。阳侯鼓浪如共工，层波相触群山空。排沙裂岸不可却，马当横绝居其冲。上云太行险，下云吕梁洪。地势何太逼，昼夜追风蹑影无尘声。复似修鱼鼓鳞鬣，任钩巨锱何敢撄。鸟翼徘徊不能上，商飙卷箨何其轻。羲和辔已迟，长江路盈咫。回首万重山，去若弦上矢。不向壶公借碧龙，那羡琴高骑赤鲤。
宁都西江
作者：陆葇
朝代：清

停车谢尘鞅，晴江荡柔橹。中有双鱼浮，似挟浪花舞。层云吐新霞，颜色美难数。颢气指东北，划然界苍宇。溪流忽如断，夕阳在山左。晚峰郁深翠，暮霭覆村坞。隐隐闻雷声，孤篷戛夜雨。回溪且停桡，玉璜奏今古。双鱼洲巨浸不没，璜溪水声如鸣玉。
度高岭陈岭
作者：陆葇
朝代：清

夙兴越崇冈，晓气湿如露。丘壑郁回抱，登顿得坦步。虽非五丁凿，介然以成路。云是高兴陈，名存迹非故。茂草生峰巅，光风为布濩。荡漾成微波，渺若水云遇。嗤彼涧底松，偃伏叹迟暮。
泊瓜步
作者：陆葇
朝代：清

曾惊骇浪挟风骄，击楫重过一叶飘。树色明浮千顷月，江声寒听五更潮。蓬莱紫日光应近，槜李青山梦渐遥。明发征尘愁扑面，中泠回忆旧茶寮。
浒山铺
作者：陆葇
朝代：清

骑出榛荆谷，天开葭菼乡。藕花明万顷，渔艇入三湘。脱帽双帘醉，停鞍独树凉。虽无《采莲》曲，逸兴满沧浪。
自丰城抵万安江水大涨
作者：陆葇
朝代：清

春江灌潦水，百堵没沧洲。釜已游鱼鳖，涯难辨马牛。橹声来木杪，帆影度城楼。双剑沉何处，清宵起暮愁。
都门人日送高念祖南归
作者：陆葇
朝代：清

燕市同为客，君归我尚留。凄凉《鹦鹉赋》，憔悴鹔鹴裘。春酒销微禄，乡园托远愁。寄言同学者，心事愧林丘。
八声甘州·寒窗夜坐，有怀琴如姑母
作者：陆蓉佩
朝代：清

对银釭耿耿夜窗虚，卷帘月初来。正霜花飘堕，新寒料峭，炉篆成灰。无限萧疏景物，顾影独徘徊。回首乡关恨，扫更难开。小倚阑干闲自，弄数枝瘦影，开到寒梅。叹频年羁旅，寥落亦堪哀。听征鸿、一行过尽，盼音书、几度费疑猜。怎知我、此时情绪，一例愁堆。
南浦·水仙花
作者：陆蓉佩
朝代：清

明月逗疏帘，夜沉沉，扶起一枝纤影。微步惯凌波，寒窗里、合伴梅花凄冷。风裳水佩，珊珊瘦骨疑扶病。洗净铅华清欲绝，果似神仙孤迥。前身应是飞琼，照亭亭、一片水痕如镜。粉靥漫疑愁，萧疏处、谁识孤高情性。迢迢银浦，魂归那更游尘境。风雪天涯寒欲勒，又被素琴弹醒。
壶中天慢·广敷大兄久别忽归，喜填一阕
作者：陆蓉佩
朝代：清

闲阶小立，忽一钩月到，乱花影碎。玉砌雕栏凉意足，别换一番欢意。万斛离愁，一时顿释，且是寻闲味。临风独想，旧愁更莫提起。小窗镇日恹恹，嫦娥应笑，惜泪珠空废。露浸罗衣莲漏永，不把窗儿深闭。萤逗疏帘，凉生团扇，金兽香销未。桐阴坐久，唠唠何处犬吠。
如梦令·怀芝仙姑母
作者：陆蓉佩
朝代：清

愁重却嫌清昼。镜里惊看消瘦。离别太匆匆，知道重逢能否。非旧。非旧。乡国不堪回首。
探春慢·咏愁
作者：陆蓉佩
朝代：清

扫更难开，断还重续，未信并刀能剪。渺渺无因，丝丝织就，好似冰轮云掩。几度防偏至，恁终古、难消如链。怪他乍上眉头，来时那更能遣。何地可埋千片，想赋罢张衡，剩来点点。湖畔谁名，卢家魂杳，此后休论深浅。漫说新添多少，浩荡不堪重检。无计闲驱，任教难绝如线。
探春慢·腊梅花
作者：陆蓉佩
朝代：清

绛蜡凝黄，琼枝缀蕊，一夜微香初逗。月冷云封，霜欺雪压，刚是峭寒时候。几度临风看，怎玉骨、这番消瘦。绮窗纸帐轻笼，殷勤珍护知否。独鹤也应闲守，想皓腕轻攀，冷香盈袖。伴我孤吟，一般清绝，不许春风吹逗。忍记年时，红紫零落，那堪回首。插向铜瓶，岁寒标格如旧。
摸鱼儿·寒夜对月，恭和家大人韵
作者：陆蓉佩
朝代：清

夜窗虚、漏声听彻，冰轮高拥如洗。人生难得当头照，漫道愁深似海，无限意。料青女姮娥，斗影寒何悔。银波无际。恰伴我徘徊，故国长望，渺渺隔江水。萧条处、严城悲角初起。阑干怯冷慵倚。年来惆怅多离别，那更清宵对此。更阑矣。看楼阁参差，远树朦胧里。苦吟欲止。恨极目关山，迢迢雁序，对影共千里。
摸鱼儿·待雪
作者：陆蓉佩
朝代：清

倚危阑、几回凝伫，凄凉庭院深处。天涯极目西风冷，难得玉龙起舞。香篆缕。但怅望、长空密密彤云布。凝愁不语。算只有殷勤，卷帘人瘦，镇日觅新句。梅花梦，谁把金铃深护。巡檐索笑如许。萧疏共结盟寒侣。赢得清幽无数。寒欲聚。闲自检、松间竹里烹茶具。微吟正苦。绕槛独徘徊，无端惆怅，何日便飞絮。
摸鱼儿·秋海棠
作者：陆蓉佩
朝代：清

是谁人、断肠已久。啼痕化作芳秀。萧条庭院西风冷，漠漠背人愁锁。妆莫斗。尽染透胭脂，难并黄花寿。晚秋时候。怅小影亭亭，露华浓渍，一捻叹伊瘦。凄凉处，犹记小梅开后。绿章曾为宵奏。繁华何处堪回首，苦雨凄风消受。知也否。纵花事依然，人事难如旧。无香也可。剩倦蝶伶俜，梦儿未醒，霜冷怕飞堕。
暗香·白梅花
作者：陆蓉佩
朝代：清
体裁：词

一分月色。照绮窗斗影，娟娟清绝。缟袂初逢，绿萼仙人似相识。回首乡关旧梦，浑难问、南枝消息。看一树、瘦影横斜，寒素谢雕饰。残雪。伴孤洁。正卷幔忽惊，竹外琼积。几回暗惜。玉质冰姿漫轻摘。多少嫣红姹紫，更莫妒、天然风骨。应好护、开遍也，休教狼藉。
水调歌头·十一月望夜对月，同蕴珏表姨话别
作者：陆蓉佩
朝代：清

休论尘世事，对影共吟哦。卷帘空外长望，还欲问嫦娥。照尽悲欢万古，便有阴晴圆缺，只是不销磨。我欲乘风去，一笑定如何。徘徊处，霜露迸，冷偏多。当头此夜，难得一掷恐轻过。回首家山何处，同有离愁千斛，寂寞冷关河。秉烛更重话，怕听唱骊歌。
水调歌头·寒夜不寐，起坐对月口占
作者：陆蓉佩
朝代：清

人生如寄耳，感慨亦徒然。起来且对明月，能有几回圆。莫忆江南旧梦，且抱眼前真乐，无事既神仙。流水识人意，向我自涓涓。兴亡事，千古恨，付云烟。三间五架，茅屋别有小壶天。要种桑麻千树，变作桃源深杳，不与世人传。多少尘寰事，一笑向婵娟。
浪淘沙·冬夜有怀广敷大兄
作者：陆蓉佩
朝代：清

随意下琼钩。皓魄光浮。萧条庭院已无秋。屈指雁儿应到也，几度回眸。异地苦淹留。没处埋愁。匆匆无计挽扁舟。回首乡关无限恨，齐上心头。
满庭芳·中秋对月
作者：陆蓉佩
朝代：清

千古清辉，一年佳节，匆匆又到中秋。桂丛香逼，绝胜广寒游。难得姮娥此夜，放银蟾、万里光流。徘徊久，闲阶露冷，独自豁吟眸。年年当此夜，天涯寄迹，无计消愁。且莫思、天上玉宇琼楼。憔悴而今意绪，不堪闻、玉管清讴。宵深也，风疏气爽，更莫下帘钩。
满江红·壬戌之冬避居崇川，感而填此
作者：陆蓉佩
朝代：清

细雨孤灯，感往事、闷来闲写。记旧日、江南烟景，风流云谢。吴苑荒凉麋鹿走，金山寂寞寒潮打。算古今、兴废几回更，苍苍者。狐兔窜，闻悲角。蹂躏遍，无全瓦。盼降幡一片，石头城下。浩劫茫茫惟涕泪，乡关远望临风洒。问元戎、恢复竟何时，洗兵马。
琵琶仙·对雪，恭和家大人韵
作者：陆蓉佩
朝代：清

一夜严寒，绮窗外、散作漫空香絮。小阁闲拨红炉，轻盈对飞舞。看万里、无端幻化，怎能得、遍开琼树。断岸横斜，荒村约略，闲过迷误。更愁是、苕递关河，想冒冷、天涯感长路。极目板桥茅店，正飘飘堆素。记旧日、寻梅踏冻，问故园、消息谁去。细看六出纷纷，欲收还吐。
疏影·红梅花
作者：陆蓉佩
朝代：清

阑干曲曲。探南枝信早，占到春足。弄影姗姗，偶点轻红，横斜那更妆束。空山雪满添寥寂，倩纸帐、轻笼低覆。只此间、合住清华，耐冷傍侬茅屋。描取香魂一缕，待巡檐索笑，牵动帘幕。浅水波明，掩映芳痕，不似寻常夭灼。疏枝纵染胭脂色，□冷艳、天然幽独。对夕阳、一抹晴封，欲画生绡几幅。
绮罗香·咏灯花
作者：陆蓉佩
朝代：清
体裁：词

彩笔难描，金刀未剪，芳事忽惊如许。多少愁心，漠漠背人初吐。伴小楼、永夜长吟，却几度、疑风疑雨。总非花、也当花怜，风帘低下为深护。盈盈能否解语，一样嫣红灿烂，不教春妒。蓦地惊看，问卜几番疑误。爱缤纷、巧胜天工，恐化作、彩霞飞去。费骚人、百遍思量，梦醒知何处。
菩萨蛮·仙蝶
作者：陆蓉佩
朝代：清

软红尘海春前误。辛勤乍识罗浮路。不意旧繁华。怜它空色花。滕王休画影。幻梦年时醒。生怪去匆匆。山深云乱封。
菩萨蛮·八月十七夜待月，有怀琴如姑母
作者：陆蓉佩
朝代：清

思君待月清宵坐。无聊只觉双眉锁。镇日盼征鸿。经年书未通。瑶阶凉似水。顾影怜憔悴。生怕卷珠帘。新寒病要添。
菩萨蛮·孤雁
作者：陆蓉佩
朝代：清

平沙漠漠空江阔。相呼旧侣浑无迹。嘹唳碧云中。难禁霜露浓。蒹葭凉似水。风景年时改。终日不成书。月明吊影孤。
菩萨蛮·寒雁
作者：陆蓉佩
朝代：清

玉关风雪连天暗。匆匆只恨流光换。辛苦赋南征。寒塘欲下惊。空江初过雨。吊影悲羁旅。镇日盼春风。归程山几重。
菩萨蛮·帘影
作者：陆蓉佩
朝代：清

撩人花气浓于雾。风回蓦地留香住。深院昼垂垂。妨他燕子归。游丝闲未定。似织回文影。蝴蝶忽飞来。波痕荡漾开。
菩萨蛮·惜花
作者：陆蓉佩
朝代：清

露浓仄径苍苔湿。惜花晓起浑无力。蝶梦尚惺忪。金铃护几重。珠帘慵未卷。几阵微香软。不忍折浓枝，繁华能几时。
菩萨蛮·扑蝶
作者：陆蓉佩
朝代：清

红阑曲折通幽径。海棠带雨梨花病。蓦地见斜飞。轻轻纨扇挥。临风闲自弄。春去浑如梦。无力下阶行。林深何处寻。
菩萨蛮·扫叶
作者：陆蓉佩
朝代：清

晓寒独自行芳径。萧条不似寻常景。风雨做飘零。阶前积渐深。淮南悲落木。而我偏多触。镇日扫难开，如愁去复来。
菩萨蛮·扫花
作者：陆蓉佩
朝代：清

萋萋芳草如茵软。落红满地无人管。生就惜花心。可怜扫更深。堪嗟春似海。转眼伤憔悴。小立独凝愁。休教逐水流。
菩萨蛮·月下待蕴珏表姨不至
作者：陆蓉佩
朝代：清

独怜咫尺天涯隔。匆匆小别愁千叠。昨夜月同看。罗衣怯嫩寒。空阶闲伫立。怅望遥天碧。皓魄一分亏。帘疏花影移。
菩萨蛮·灯影
作者：陆蓉佩
朝代：清

检书伴我深宵读。兰釭焰短寒如粟。几度共徘徊。金炉香渐灰。月明帘未卷。掩映罗帏暖。寂寂避回风。屏山隔几重。
菩萨蛮·画蝶
作者：陆蓉佩
朝代：清

轻躯摇飏群芳腻。可怜难画腰肢细。一捻太轻盈。描来魂欲惊。疏帘风力软。点笔春应卷。半幅看依稀。回眸恐欲飞。
菩萨蛮·秋蝶
作者：陆蓉佩
朝代：清

荒园露冷花枝少。匆匆旧梦春前杳。抱蕊似寻思。伶俜弱不支。天涯风景换。霜紧飞应倦。黄菊耐秋风。萧疏独伴侬。
菩萨蛮·红叶
作者：陆蓉佩
朝代：清

霜林忽讶红如许。生憎不入群芳谱。渲染十分工。可怜不耐风。飘飘贪弄影。寂寞吴江冷。万里夕阳明。空山忽作春。
菩萨蛮·花影
作者：陆蓉佩
朝代：清

背灯几度愁难折。模糊一片参空色。明月夜窗虚。萧疏淡欲无。闲庭春气暖。生怕和帘卷。约略似疑娇。生绡半幅描。
菩萨蛮·落叶
作者：陆蓉佩
朝代：清

疏林一夜风微过。飘飘却共霜花堕。摇落太无端。零星谁更看。匆匆秋渐老。珍重和愁扫。瘦蝶忒多情。飞来似不禁。
菩萨蛮·落花
作者：陆蓉佩
朝代：清

园林寂寂天初晓。卷帘花落知多少。容易泣残红。生憎昨夜风。一番新雨后。空色参应逗。水面亦文章。沉思欲断肠。
菩萨蛮·葬花
作者：陆蓉佩
朝代：清

斜阳庭院深深处。荷锄闲觅荒苔路。几度费沉吟。殷勤护惜深。匆匆芳事改。一半随流水。蝶梦漫惊疑。魂归明月时。
菩萨蛮·镜影
作者：陆蓉佩
朝代：清

年时憔悴常扶病。开奁怕见菱花镜。相对是耶非。端详还自疑。嚬眉非复旧。幻相参应破。拂拭费工夫。模糊看欲无。
菩萨蛮·闻雁
作者：陆蓉佩
朝代：清

月明孤馆生虚白。萧条旅况愁千叠。客里独关心。殷勤灭烛听。宵长飞欲倦。苕递乡关远。侧耳费寻思。寒窗梦断时。
菩萨蛮·雁字
作者：陆蓉佩
朝代：清

数行斜草浑无意。尺书能否如侬寄。临水惯摹空。秋高霜露浓。横排初见迹。绝胜凌云笔。仔细暗端详，馀音空外长。
菩萨蛮·黄叶
作者：陆蓉佩
朝代：清

萧疏仄径秋容瘦。卷帘生怕西风骤。憔悴不胜寒。恋枝将欲残。凄迷风雨乱。时序匆匆换。一树尚垂垂。如侬病起时。
蝶恋花 其一 芦花
作者：陆蓉佩
朝代：清

一缕秋魂纤欲化。似有疑无，却在斜阳外。漂泊天涯何处著。思量悔把枝头舍。野岸孤村天半夜。开处凄凉，零落人谁话。欲舞徘徊还自罢。依依一种情难画。
蝶恋花 其二 芦花
作者：陆蓉佩
朝代：清

风紧霜浓秋渐瘦。小住孤村，应是寒难受。朱户荒台随意逗。可怜一捻浑无有。转眼炎凉非复旧。纵使飘零，肯把秾华斗。试问依依堤上柳。那时风景还存否。
蝶恋花·思家，时避乱北渚，即寄琴如姑母
作者：陆蓉佩
朝代：清

别恨无端浓似酒。扫去还来，夜夜添消瘦。百八牟尼常在手。堪怜怊怅还依旧。纸阁芦帘寒乍透。无绪无情，生怕黄昏后。一点灯儿呆独坐。灯花还解怜侬否。
蝶恋花·芦花
作者：陆蓉佩
朝代：清

一缕秋魂纤欲化。似有疑无，却在斜阳外。漂泊天涯何处著。思量悔把枝头舍。野岸孤村天半夜。开处凄凉，零落人谁话。欲舞徘徊还自罢。依依一种情难画。风紧霜浓秋渐瘦。小住孤村，应是寒难受。朱户荒台随意逗。可怜一捻浑无有。转眼炎凉非复旧。纵使飘零，肯把秾华斗。试问依依堤上柳。那时风景还存否。
贺新凉·秋夜怀琴如姑母
作者：陆蓉佩
朝代：清

秋雨声初歇。怅迢迢、夜凉无寐，泪珠盈睫。曾记当时牵衣处，谁道几成长别。叹海内、烽烟方急。料得扁舟将欲发，向天涯、多少愁难说。从此便、江南北。茫茫我亦嗟为客。盼征鸿、数行过尽，更无消息。二十年来如昨梦，往事何堪重忆。应稽首、空王礼寂。乡国难禁回首望，入琴心、更恐哀弦绝。书不尽，恨千叠。
贺新凉·闻雁
作者：陆蓉佩
朝代：清

书幌灯初灭。听孤鸿、几声嘹唳，柔肠已结。苦恨流光如水过，漂泊而今谁惜。又欲下、寒塘还歇。极目萧条风露冷，最堪怜、旧侣浑无迹。多少恨，从何说。苍茫身世长为客。恨迢迢、故乡路远，欲归未得。我本闲愁千万缕，入耳偏关情切。叹寄迹、天涯何益。镇日云间频作字，料难将、悲怨都书绝。月欲坠，霜天白。
金缕曲·冰花
作者：陆蓉佩
朝代：清

镂就玲珑质。爱亭亭、者还不籍，东风吹拂。几夜银塘霜露迸，算是清寒第一。看满地、嶙峋瘦骨。休共素娥闲斗影，记前因、一片参空色。吹乍散，冷还结。琉璃世界琼瑶积。问浮沤、无端幻此，甚时了得。冷淡生涯尘不染，难道坚原如铁。好与共、梅魂幽绝。谁唱阳春高格调，助精神、雪萼三分白。闲指点，信孤洁。
长亭怨慢·中秋前三日雨后待月，感而填此，寄怀琴如姑母
作者：陆蓉佩
朝代：清

怪底是愁深如许。又近中秋，怕听风雨。怊怅年年，一般岑寂悲羁旅。乱红零落，更莫问、江南路。竟夕向婵娟，但怅望、琼楼玉宇。恨极目云山万叠，怎渺渺音尘阻。阑干倚遍，听清角更添悽楚。但只见、征鸿过尽，也难寄、愁心半缕。叹独立苍茫，一例伤今吊古。
长亭怨慢·送丁蕴珏表姨
作者：陆蓉佩
朝代：清

绿窗几度留难住。懊恼相逢，反添离绪。剪烛清谈，一般怀抱愁如许。怊怅无计，只怕听、临歧语。皓月太无情，却照尽、悲欢千古。便总把吴刚斧借，也怎划愁千缕。炎凉阅遍，况秋更悲羁旅。第一是、只恨江潮，但浩漫、偏催人去。念此别天涯，重话苍野何处。
山行
作者：陆蓨
朝代：清

独行披荒丛，信步得异境。山色净杉柳，泉声寒藻荇。恍疑石屋中，疏磬烟萝暝。欲问无人家，夕阳照孤影。
次和荃谷寒夜独坐之作
作者：陆蓨
朝代：清

抱膝虚堂上，灯前顾影双。霜林风叶尽，山月正当窗。庭讶翻巢鸟，村疑吠客厖。有怀淞水畔，一苇钓寒江。
游邓尉山
作者：陆蓨
朝代：清

停桡费家湖，山翠围几重。舍舟事筇屦，渐入香林中。邓山峙湖滨，峰势高巃嵷。三万六千顷，湖流浸长空。花外见晴雪，花里闻香风。朝烟而夕月，泠泠沁心胸。不憩上竹阁，恍然睹支公。趺坐鸣蒲牢，■如吼苍龙。清音应虚谷，馀响入深松。忆昨西溪宿，醒时闻此钟。
白云洞
作者：陆蓨
朝代：清

我游白云洞，身在白云里。落叶和松风，时闻响山雨。石床不可留，清寒逼衣屦。隔坞暮钟声，云留我归矣。
过石楼赠山僧不群
作者：陆蓨
朝代：清

万峰台下碧山岑，疏竹围窗白日阴。僧古已无烟火气，树枯饶有雪霜心。酒空松吹飞寒雨，卷壑风泉响夜琴。不是樵人偶相识，那知曾宿在祗林。
中秋月下作
作者：陆蕙芬
朝代：清

半臂清辉中薄寒，幽花移影上栏杆。团圆共说今宵好，寂寞閒庭独自看。
冬夜独坐二首
作者：陆蕙芬
朝代：清

独坐清寥形影孤，夕香谁复共金炉。浮生悟澈真如梦，掌大冰花结盥盂。只影相亲似鹤单，心盟古井息波澜。玉钗敲断弹银烛，替我牵愁泪不乾。
冬夜独坐二首·其一
作者：陆蕙芬
朝代：清

独坐清寥形影孤，夕香谁复共金炉。浮生悟澈真如梦，掌大冰花结盥盂。
冬夜独坐二首·其二
作者：陆蕙芬
朝代：清

只影相亲似鹤单，心盟古井息波澜。玉钗敲断弹银烛，替我牵愁泪不乾。
秋夜感怀
作者：陆蕙芬
朝代：清

瞥睹檐牙月一钩，银河耿耿未全收。蟾宫勤捣长生药，不管人间易白头。
诵经
作者：陆蕙芬
朝代：清

盥手焚香散篆烟，解冤释劫诵诸天。尘缘久与飞灰尽，惟有冰心一片坚。
送三妹回吴门
作者：陆蕙芬
朝代：清

相亲复相爱，同气本同情。别梦重山隔，归舟一叶轻。荒台芳草绿，广苑夕阳明。此日乘风去，何时扫径迎。
送晋载弟北上
作者：陆蕙芬
朝代：清

束装送别思依依，此去堂堂近紫薇。汁染蕉衫拖碧柳，瑞呈蓉镜点朱衣。禹门高峻凭龙跃，云路翱翔羡鸟飞。待到姓名书淡墨，骅骝好奉锦标归。
闻砧二首
作者：陆蕙芬
朝代：清

砧杵谁家捣素秋，一声声度白萍洲。玉关萧瑟红闺冷，两地看来一样愁。寒衣今又送凉州，独立桐阴听未休。午夜征袍缝密密，一针一泪刺心头。
闻砧二首·其一
作者：陆蕙芬
朝代：清

砧杵谁家捣素秋，一声声度白萍洲。玉关萧瑟红闺冷，两地看来一样愁。
闻砧二首·其二
作者：陆蕙芬
朝代：清

寒衣今又送凉州，独立桐阴听未休。午夜征袍缝密密，一针一泪刺心头。
宝剑篇赠外
作者：陆观莲
朝代：清
体裁：古风

吁咄哉，荆卿剑术既不成，虽有宝剑徒空名。千年黯黯闭秋水，双匣渺渺埋龙精。狐狸夜号风雨恶，蛟螭昼舞波涛惊。我持此剑若明月，众星朗朗随其行。又持此剑若白日，群妖退走欃枪平。欃枪平，众星没，送君赠君君莫惑。古来遇合自有时，神物出处当知之。
宝剑篇赠外
作者：陆观莲
朝代：清

吁咄哉，荆卿剑术既不成，虽有宝剑徒空名。千年黯黯闭秋水，双匣渺渺埋龙精。狐狸夜鸣风雨恶，蛟螭昼舞波涛惊。我持此剑若明月，众星朗朗随其行。又持此剑若白日，群妖退走欃枪平。欃枪平，众星没，送君赠君君莫惑。古来遇合自有时，神物出处当知之。
念沈氏老姊
作者：陆观莲
朝代：清
体裁：古风

昔闻恒山鸟，四海各分飞。念我同生子，四女相因依。辛苦效反哺，力尽心亦微。仲姊久长逝，泪落不可挥。所遗我三人，恋母愿空违。伯也失所天，忍死鞠孤儿。儿年近四十，与妇同分离。㷀㷀一孙女，遣嫁时来归。上堂问祖母，终朝无苦饥。嗟予季与叔，相见时亦稀。抚琴弹此曲，此曲声殊悲。
念沈氏老姊
作者：陆观莲
朝代：清

昔闻桓山鸟，四海各分飞。念我同生子，四女相因依。辛苦效反哺，力尽心亦微。仲姊久长逝，泪落不可挥。所遗我三人，恋母愿空违。伯也失所天，忍死鞠孤儿。儿年近四十，与妇同分离。茕茕一孩女，遣嫁时来归。上堂问祖母，终朝无苦饥。嗟予季与叔，相见时亦稀。抚琴弹此曲，此曲声殊悲。
焚香读道书口占
作者：陆观莲
朝代：清
体裁：七言绝句

红窗花影自纷纷，一卷常持冰雪文。却忆夜深礼斗罢，彩云遥送小茅君。
蒋湖寓园对月
作者：陆观莲
朝代：清

青天挂明镜，辉光照我床。展转不能寐，起坐空徬徨。徬徨亦何为，日思我故乡。瓶斋旧隐处，乃在茜水阳。廿年几播迁，渺渺天一方。回思手栽树，橘柚徒含芳。安得生羽翼，摩天一翱翔。
蒋湖寓园对月
作者：陆观莲
朝代：清
体裁：古风

青天挂明镜，辉光照我床。展转不能寐，起坐空徬徨。徬徨亦何为，曰思我故乡。瓶斋旧隐处，乃在茜水阳。廿年几播迁，渺渺天一方。回思手栽树，橘柚徒含芳。安得生羽翼，摩天一翱翔。
辰山步虚词
作者：陆观莲
朝代：清

郁萧宴罢列仙归，彩凤青鸾各自飞。敕赐珍珠三百斛，满身璎珞绕天衣。
京邸伤母新厝东湖别墅
作者：陆言（雅坪公长女）
朝代：清
体裁：七言律诗

年来顾影暗伤神，花月难留去住身。痛我先凋萱树早，怕人细诵蓼莪频。望云何尽天涯路，戏綵难娱昶下亲。佳节每逢垂血泪，因风遥洒弄珠津。
咏丁香
作者：陆言（雅坪公长女）
朝代：清
体裁：七言律诗

小院沉沉欲暮天，閒阶独步影娟娟。惊看密叶添青色，却爱繁花吐紫烟。拂槛丛丛疑线绾，映帘蔌蔌借丝缠。愁心欲诉花先结，可惜重来二十年。
哭鹿女
作者：陆言（雅坪公长女）
朝代：清
体裁：七言律诗

握珠入海杳难寻，痛极浑如万镞侵。覆翼六年成晓露，埋香一梦委秋衾。风翻落叶依新冢，月照归鸦认旧林。追忆膝前欢笑处，两行血泪湿罗襟。
夜游虎丘
作者：陆言（雅坪公长女）
朝代：清
体裁：五言律诗

赏心一片石，秉烛我来游。月黑松无影，苔青露欲流。斸云新石断，飞锡旧泉留。柳色将舒翠，帆开忆虎丘。
秋日游金鳌玉蝀
作者：陆言（雅坪公长女）
朝代：清
体裁：七言绝句

九铃殿宇倚青霄，碧树红亭白玉桥。我欲一帆归去也，御河波静不通潮。
楚中
作者：陆谷
朝代：清
体裁：七言律诗

衡阳南望雁来迟，欲采芳兰隔九疑。梦染朝云遗好事，腰依杨柳怯相思。行吟江畔孤臣悴，作赋秋深上客悲。浩淼湖光连月色，可馀郢雪似当时。
游龙岩
作者：陆谷
朝代：清
体裁：五言律诗

渡水探龙窟，云深隐翠微。寒松老已化，卧石怪将飞。客到茶烟起，僧閒花雨稀。望怜城郭近，人事笑皆非。
粤东竹枝
作者：陆谷
朝代：清
体裁：词

花田儿女学新妆，辫发钗垂金凤皇。双屐猩红来踏月，丝丝锦带胜霓裳。
送秋
作者：陆谷
朝代：清
体裁：七言律诗

悠悠世路总如宾，愧不因时问去津。欲挽流云商别意，难教残月当良辰。升沈大块原同幻，点检微生却是真。金井碧梧情未断，山中无历信天民。
挽张百熙联
作者：陆贤声
朝代：清
体裁：联

公真中国社稷臣，扶植人格，灌厉人才，志切图强腔满血；我是长沙桃李辈，今日铭旌，他日铜像，心伤诀别泪盈襟。
与许三静默寺夜话
作者：陆费瑔
朝代：清

寺钟三四声，庭树苍烟合。月气凉到门，不觉人影湿。孤檠黯无光，欹床时暝立。之子静者流，清尚耽禅习。哦诗夜柝沈，怖鸽响遥答。空除履迹稀，西风扫零叶。
夜访同人清玉山堂
作者：陆费瑔
朝代：清

夜火出深巷，寒犬知人行。隐隐市阛闭，近郭闻疏更。遥钟堕寥廓，一白凉烟生。到门人影湿，素月流无声。虚堂坐飘忽，款语含凄清。静极不知永，孤镫如有情。忘言结古欢，醇酎相与倾。方欣寤歌适，屋角晨鸡鸣。
庐江道中晚行
作者：陆费瑔
朝代：清
体裁：七言律诗

高城迢递暝烟收，庐阜周遭翠欲流。孔雀南飞儿女恨，大江东去古今愁。疏钟云度松阴晚，远牧风回槲叶秋。何处月明村笛起，此行不为听吴讴。
春游杂兴
作者：陆费瑔
朝代：清

一角红楼飏柳烟，水阑花鸭抱雏眠。钓丝风里瓜皮稳，不上吴江赤马船。
江船琵琶曲
作者：陆费瑔
朝代：清

江天漠漠西兴树，潮落潮生估帆去。婆留城外江水斜，吴姬半解弹琵琶。琵琶一曲沈吟久，十五娉婷新出手。生小风波不识愁，一曲琵琶一樽酒。我别钱塘二十载，歌板飘零几人在。劝汝琵琶且暂停，哀弦促柱那堪听。绿窗喁喁儿女泣，陡觉凄风吹雨急。此时凝云颓不流，坐中飒飒如深秋。忽焉呜咽西江水，万甲齐鸣伏兵起。千声并作一声弹，声在神情不在指。须臾失势千丈落，中断银床辘轳索。收弦放拨声有无，山容水熊空模糊。曲终呼酒泪如线，肠断尊前好相见。除却余杭无此声，等闲休负春风面。嗟我还乡一暂过，中年哀乐何其多。重闻暮雨潇潇曲，如此江山可奈何。
试泉图为张仲华题
作者：陆费瑔
朝代：清

曾题白甀品中泠，间踏青鞋历下亭。好似吾家老桑苎，自煎绿雪校《茶经》。
雨夜
作者：陆费瑔
朝代：清

积雨暗林木，空堂人语清。夕阴深闭户，寒色远侵城。遥雁闻砧起，秋虫向烛鸣。菰蒲江上路，岿梦傥难成。
雨春馆即事
作者：陆费瑔
朝代：清

蕉阴满地袅茶烟，绿透窗纱斗室便。松鼠落檐桐吐乳，箨龙穿径笋行鞭。帘间危石如人立，枕畔残棋待客眠。半日清间尘不到，幽栖何异小游仙。
雨霁
作者：陆费瑔
朝代：清

霁景澄高空，日暮云阴断。卷帘天北看，残雨夕阳半。人烟闭郭深，渔唱隔溪乱。晚陂明落霞，凫鹜聚还散。此时怀故乡，老屋沧洲畔。菱芡界波田，菰芦纷野岸。澹与水木期，动发林泉叹。虚堂阒无人，熟卧不闻唤。隐隐花外钟，微微竹问爨。睡起思无端，余情渺江汉。
寄怀仲开一兰雪堂
作者：陆费锡
朝代：清
体裁：七言律诗

冰心散作四时春，吾道于今见一人。雨洒凫山清有梦，月明桐里静无尘。非关栽柳存高致，直溯传薪得大醇。兰雪堂中香自远，湖光云影倍怡神。